Thursday, 08.02.2018, 19:15\n28 ساڵ ئەزمون و تاقیكردنەوەی سیاسی هەرێمی كوردستان گەنجینەیەكە بۆ تێگەیشتن لەوەی ئەو دەسەڵاتەی كۆنتڕۆڵی سەرجەم جومگەكانی وڵات دەكات نە بەو شێوە هەڵبژاردنە گالتەجاری و دیموكراسیی و ساختەیە دەگۆڕێت، نە بەم جۆرە پەڕلەمانە كارتۆنییەش. ئەوەی لەو ڕاستیە تێنەگەیشتبێت، دەبەنگێكی سیاسییە، یان تاوانبارە لە بەلارێدا بردنی ڕاستیەكان. ئەلبێرت ئاینشتاین وتەنی "گەمژە ئەو كەسەیە چەندین جار یەك كار دووبارە بكاتەوە و چاوەرێی ئەنجامی جیاواز بێت".\nهەڵبژاردن تەنیا یەكێكە لە خەسڵەتەكانی دیموكراسی، بەڵام هەڵبژاردن لە هەرێم بنەمای دیموكراسیی نییە بەدەر لەوەی ساختەكاری سەرچاوەكەیەتی و خاوەن كۆمیسیۆنێكی بێلایەن نییە. هەروەها دیموكراسیەت بێ بوونی دادپەروەریی بێ بنەمایە و كەلتوری خێڵەكی توانای بەرچەستەكردنی دیموكراسیەت و دادپەروەریی نییە. دیموكراسیەت لە بوونی دەستورێكی تەندروستدایە، جوداكردنەوەی سێ دەسەڵاتەكە لە یەكتر، ئازادی تاك و کۆمەڵگای مەدەنی، ئازادی فكرو نووسین، بوونی فرەیی، مافی كەمینەكان، مافەكانی مرۆڤ و بە هاوڵاتی بوون. . . تاد.\n"سیستەمە سیاسییەكەی" هەرێم\nخوێندنەوەیەكی زانستیانە و واقیعبینانە بۆ سیستەمە سیاسییەكەی هەرێم دەمانگەیەنێتە ئەو ڕاستیەی سروشتی فەرمانڕەواكە چییە و چۆن بەرامبەری دژە ستراتیژیەت بونیات بنرێت. بە ڕوكەش خۆمان لەبەردەم سیستەمێكی (دەسەڵاتێكی) سیاسی دەبینینەوە كە خاوەن هەر سێ ئۆرگانە دەوڵەتییەكەیە (پەڕلەمان، حكومەت، دادوەریی)، هەروەها فرە حیزبیی، رێكخراوە کۆمەڵایەتیەكان و میدیای هەمە چەشنە بەڵام هی سێبەر. . . بە ڕوكەش نیشانەی سیستەمێكی سیاسی پلورالیستی نیشان ئەدات، بەڵام حاكمی پشت پەردە كێیە؟\nلە هەرێم (باشور) دوو سیستەم لە تەنیشت یەكترەوەن. سیستەمی خێزان كە خۆی لە خێڵی سیاسی بنەماڵەكاندا دەبینێتەوەو پاشان بوونی سیستەمە دەوڵەتیەكە. لە هەمان سۆنگەوە دەسەڵاتی ئۆتۆكراسی و دەزگا بیرۆكراسیەكانی و دەسەڵاتە تەقلیدیەكەی خێزان و بنەماڵەو خێڵە سیاسییەكان خۆیان خزاندۆتە نێو سیستەمە دەوڵەتیەكەو فۆرمەكەیان (بە وتەی ماكس ڤێبەر) بۆ دەسەڵاتێكی تەقلیدی خاوەن میلیشیا، دارایی، ئیدارەو رێكخستنی بنەماڵەیی گۆڕیوە. بێ ناوەڕۆك كردنی پەڕلەمان و دەزگای دادوەری و. . . هتد. بەلگەی ئەم بۆچونەیە.\nلە ڕووی زانستی سیاسییەوە ئەم شێوە سیستەمە وەك زۆربەی ئەوانەی تری وڵاتانی "جیهانی سێ" لە ڕاستیدا بریتیە لە گرێدانێكی تەقلیدیی و ئەلەمەنتی مۆدێرن. هەربۆیە بۆ پڕۆسەی بەمۆدێرن كردن دەركەوتەیەكی قۆناغی گواستنەوەیە (الانتقالیە) بەڵام سروشتی ئەم دەسەڵاتەی ئێستەی هەرێم توانای گواستنەوەی ئەم قۆناغەی نییەو رێگریشە لێی. هەربۆیە ئەم ڕژێمە دەبێت جۆرێكی تر شەرعیەت بدات بەخۆی و تەواو لێرەدایە یەكێك لە كێشە سەرەكیەكانی. پڕۆسەی هەلبژاردنی ساختەو پەڕلەمانی كارتۆنی بەكار دەهێنێت بۆ شاردنەوەی خۆی لە پشت ئەم ئۆرگانە دەوڵەتیانەوە. لەبەر ڕۆشنایی ڕاستیی 28 ساڵ، بەشدار بوون لەهەر هەڵبژاردنێكی ساختەكاری و گالتەجاریانە هیچیتر نییە (لە خزمەت كردن بە دەسەڵاتی خێزان و خێڵە سیاسییەكان) كە ئێستە بالا دەستن.\nداخستنی دەرگای پەڕلەمان لە لایەن بارزانییەوەو وتەكانی بەرپرسی كارگێری مەكتەبی سیاسی یەكێتی لە كەنالی پارتیەوە "ئەگەر یەك كورسییش بهێنن دەسەڵات تەسلیم ناكەن. . . " پەیامێكی ڕوون و ئاشكرایە كە ئەوە جیهانبینی تەواوی دەسەڵاتەكەیەو دەستاودەست كردنی دەسەڵات قبول ناكەن و بە میكانیزمی ئیرهاب و هێز دەبێت بمێننەوە لەسەر دەسەڵات ئەوەش جاڕدانی مەرگی دیموكراسیەتە. كەواتە دەپرسم هێزەكانی دەرەوەی دەسەڵات، ئەوانەی خۆیان وەك حیزبی ئۆیۆزیسیۆن ناوزەند دەكەن و بەشدار دەبن لە پڕۆسەی هەڵبژاردن دوای چی كەوتوون؟\nئەو ئازادی و دیموكراسیەتەی دەسەڵات باسی لێوە دەكات تەنیا بۆ نوخبەیەكی سیاسی خۆیانەو هیچیترو هێزەكەیان بۆ خزمەتی پڕۆسەی دیموكراسی نییە. . ئەوانەی لە بری بەهەشت جەهەننەمیان بۆ خەلكیی دروستكرد و بەهەشتیش بۆ خۆیان. ئەوانەی كە ئەقڵیان تەنیا لە لولەی تفەنگەكانیاندا بێت ناتوانن ببنە هێنەری ئارامی و پێشكەوتن بۆ گەلەكەیان. پەندەكە وتەنی ئەوانە دەتوانن بە قەمەی سەر تفەنگ حوكم بكەن بەڵام ناتوانن لەسەری دابنیشن. چیتر دەمێكە كاتی ئەوە هاتووە ئەندام و كادرو شوێنەكەوتوەكانی یەكێتی و پارتی و هاوشێوەكانیان خۆیان ساغ بكەنەوە، لەگەڵ سیستەمی ستەمكاریدا دەبن یان لە دژی ڕادەپەڕن و دێنە بەرەی گەلەوە.\nسەبارەت بە حیزبایەتی لە هەرێمی كوردستان بە ڕوكەش بریتی نییە لە سیستەمی تاك حیزب، بەڵام جەوهەری ڕاستەقینەی حیزبایەتی لە هەرێمی كوردستان بریتیە لە حیزبی قائید. حیزبی قائیدیش هەمیشە بە ئاڕاستەی تاك حیزبیدا دەڕوات. بەواتا پارتی و یەكێتی وەك حیزبی قائید، بەڵام حیزبی قائیدی كاریزمایەكی نەگەتیف كە بریارو ئیرادەی سیاسی بەندە بە كەسی قائیدەوە، یان بە تاقمێكەوە. دەكرێ رێگا بدات بە دروستبونی حیزبی تر بەڵام خۆی دەبێت برا گەورە بێت و دەسەڵاتدار بێت. لە هەرێمی كوردستان حیزب لە غیابی دەستوردا (گەل دەنگی پێنەداوە) سیاسەت و دەسەڵات پیادە دەكات هەربۆیە شتێكی گرانە لێرەدا باس لە شەرعی بوونی ئەحزاب بكرێت.\nسروشتی ئەم جۆرە دەسەڵات و سیستەمە دواكەوتوە تەقلیدیە توانای ڕیفۆرم كردنی ڕاستەقینەی نییە چونكە خۆی لەسەر تەواوی گەندەڵیی دروستبووە. هیچ رێفۆرمێكی سیاسی و ئابوری و کۆمەڵایەتی ڕاستەقینە چاوەڕوان ناكرێت لێی، چونكە سروشتی سیستەمەكە سیمای رێفۆرمكردنی پێوە نییە و هەر رێفۆرمێكی ڕاستەقینە دەبێتە هۆی لەناو بردنی خودی دەسەڵاتەكە خۆی. رێفۆرم لە (فۆرم)دا دەكرێت، بەڵام ئێمە لە باشور خاوەنی كام جۆرە فۆرمین، كە بە نیازبین دووبارە دەستكارییان بكەینەوە لە كاتێكدا ئێمە خاوەنی فۆرمە كۆنكرێتیەكەی بەرێوەبردن و دەوڵەتداری نین، بەڵکو لەبەردەم کۆمەڵێك بونیاتی شل و شێواوداین. نەك هەر پەڕلەمان و دامودەزگاكانی تر تەنانەت حیزبیش لە باشور فۆرمێكی كۆنكرێت و دەزگایەكی مۆدێرن نییە، بەڵکو خاوەنی چەند خێزان و خێڵی سیاسی چەكدارین كە شەرعیەتی خۆیان بە زۆری چەك و لە شاخەوە سەپاندوە و دەستیان بەسەر سامانی گەل و وڵاتەكەدا گرتووە. حیزب لێرەدا بۆتە ئامانج نەك ئامراز.\nئیرهاب وەك ئامرازی سەقامگیری\nبەدەر لەوە ئەم دەسەڵاتە سەقامگیرییەكەی لە پیادەكردنی هێز، پەنا بۆ میتۆدی جۆرا وجۆر دەبات، لە میكانیزمی کۆنتڕۆڵ و چاودێری و تۆقاندنەوە سەرچاوە دەگرێت و كڕین و پابەند كردن بە پارە. كۆنتڕۆڵی سەرجەم بزوتنەوە و چالاكیە کۆمەڵایەتی و مەدەنییەكان دەكات و بەردەوام میتۆد و ستراتیجی نوێ گەشە پێئەدات بۆ بەرتەسك كردنەوە و ژێردەستكردنی داواكاریە سیاسیی و کۆمەڵایەتییەكان. دەسەڵاتەكە لەلایەن ئەلیتەیەكی سیاسی و بیرۆكراتی دەورە دراوە. هەرچەندە مەبدەئیەن بەناوی سەرجەم موئەسەساتەكانی وڵاتەوە دەدوێ، بەڵام لە ڕاستیدا تەنیا لە هەوڵی ئەوەدایە دەسەڵات و كاریگەریی خۆی گەورە و سەلامەت بكات ئیتر بەهەر میتۆدێكی ناشەرعیش بێت.\nئەم شێوازی دەسەڵاتە بەوە دەستنیشان دەكرێ، كە كەسی دەسەڵاتدار خاوەنی ئیدارە و دەزگای سەربازی و میلیشیا و دەزگای هەواڵگریی و ئامرازی فەرمانڕەوایی خۆیەتی و بە مەركەزیەتكردنی دەسەڵات هەیە و بە شێوەیەكی سەرەكی لە كەسانی پابەند دروستبووە، كە دەوری دەسەڵاتەكەی داوە. دادوەریی و مافە سیاسییەكانی تر لەلایەن دەسەڵاتدارەوە وەك شتێكی، موڵكێكی شەخسی مامەلەی لەگەڵدا دەكرێ و توانای بەسەر ئامرازەكانی دەسەڵاتدا هەیە هەروەك بەسەر كالایەكی خۆیدا هەبێت، بەم شێوەیە دەكرێ بكڕدرێ و موزایەدەی پێوە بكرێ، بە قەرز بدرێ و لە وەرەسەدا بەش بكرێ.\nلەم بارودۆخەدا ئیرادەی سیاسیی لە، گەل سەندراوەتەوە و دوور دەخرێتەوە لە هوشیاری سیاسی، چونكە هەموو هوشیاربوونەوەیەك دەبێتە رێگر لەبەردەم دەسەڵاتە سولتانییەكەی هەرێم. گەل بێ مافی سیاسییە و وەك خزمەتكار سەیر دەكرێ، نەك وەك هاوڵاتی لە دیدگا مۆدێرن و مەدەنییەكەوە. لەلایەن توێژە دەسەڵاتدارەكەوە وەك ئۆبجەكتی ڕووتاندنەوە سەیر دەكرێ و داگیركردنی موڵکی گشتی بە رێگای دەسەڵاتداری كەسەوە بوونی هەیە. ئەم "سیستەمە سیاسییە" تەقلیدیە بەهۆی بلۆككردنی خۆیەوە رێگر دەبێت لە گەشەكردن بە ئاڕاستەی هەرێم یان دەوڵەتێكی مۆدێرن.\nدەسەڵاتدار پشت بە ئیدارەكانی سەر بە دارودەستە و كەسی دەسەڵات و بە هێزی چەكدار دەبەستێت و سەرجەم پەیوەندییەكانی دەسەڵات پەیوەندی شەخسییە. لەیەكتر جوداكردنەوە لە نێوان شتە شەخسییەكان و گشتییەكان نییە. جوداكردنەوەی دەزگاكان بە ڕووكەش ددان پێدانراوە، هەربۆیە دەكرێ لە ڕای گشتیدا ئاماژەی پێ بدرێ، بەڵام لە پراكتیكدا بوارە شەخسییەكان و گشتییەكان زۆربەی كات لەیەكتر جودا ناكرێنەوە. تەنانەت پەیوەندییەكانی دەرەوەش بە خێل و خێزان كراوە. لێرەدا ناكرێ باس لە وڵاتێكی موئەسەساتی بكرێت. پێكهاتە بیرۆكراسیەكان لەم سیستەمەدا مۆنۆپۆلی سەرجەم پەیوەندییەكانی نێوان ئەلیتەی سیاسی و كۆمەڵ دەكەن. لە نێو دەزگا دەوڵەتییەكەدا دەسەڵات لە شەخسی، یان تاقمێكی سەركردە سیاسەكەدا چڕبۆتەوە (سیستەمی سەرۆكایەتی وەك نمونە). ئەوەی لێرەدا بەتوندی پیادە دەكرێ ئەوەیە خەڵكان و كارمەندان لە شوێن كارەكانی خۆیاندا خاوەن مافی خۆیان نین. ئامرازە ئیدارییەكان دەخرێنە خزمەتی دەسەڵاتەوە، دەسەڵاتیش ئەوەیە كە لە هەرێمی كوردستان دەیبینین.\nدیاردەیەكی شاراوە نییە پڕۆژە ئابورییە گەورەكان و دۆخی بازرگانی لە لایەن دەسەڵاتی خێزان و بنەماڵەوە مۆنۆپۆل كراوە و دەسەڵاتدارانی هەردوو ئیدارە لە سەدەی بیست و یەكدا وەك ئەمیرەكانی سەدەكانی ناوەڕاست ڕەفتار دەكەن. ئەوەی ئەم دەسەڵاتە كاری لەسەر دەكات بریتی نییە لە دروستكردنی ژێرخانی ئابوریی کۆمەڵایەتی، بەڵكو تەنیا ڕوو دەكەنە ئەو پڕۆژانەی، كە دەستكەوتی ماددی خۆیانی تێدایە. بەم هۆیەوە ئابوریی خزمایەتی و بارودۆخی پابەندبوون و پەیوەندیی شەخسی دروست دەبێت و ڕۆڵ دەبینێت. بەم شێوەیە گەشەكردنی ئابورییش گێڕ دەبێت و بڕوای بە سیستەمی مەركەزی هەیە كە یەكناگرێتەوە لەگەڵ دیموكراسییەتدا. بەڵام هیچ دەسەڵاتێك، سیستەمێك نەگۆڕ نییە، گەر بۆ ماوەیەكی زەمەنیی درێژیش حوكم بكات.\nکۆمەڵگای بێ كەرامەتكراو\nکۆمەڵگەیەك كەرامەتی شكێندرابێت، برسی كرابێت، خاوەن سیستەمێكی سیاسی و کۆمەڵایەتی و پەروەردەی تەندروست نەبێت، خزمەتگوزاریی نەبێت، بیمەی بێكاری نەبێت، خۆكوشتنی ئەندامەكانی و كۆچ و ڕەو بۆ دەرەوە بووبێتە دیاردەی ڕۆژانە، لایەنی دەرونیی و کۆمەڵایەتی تێك شكێندرابێت، وەك مێگەل مامەڵەی لەگەڵدا بكرێت و وەك کاڵا لێی بڕوانرێت. . . ئەوا ئەو دەسەڵاتە تەنیا بۆ ڕوخان باشە.\nئەوەش هەڵەیە لایەنە فەرمییەكانی دەرەوەی دەسەڵاتی ناوبراو تەنیا لە خەمی كورسییە شكاوە بێدەسەڵات كراوەكانی پەڕلەمان و بەرژەوەندی كەسەكان و لە خەمی سەروەت و سامانە ناشەرعییەكەی خۆیان بن كەچی باس لە دیموكراسیەت و دادپەروەریی دەکەن و گوایە نەوەی نوێ بێتە كایەوە و ئەوی دیش داوای گۆڕانخوازیی بكەن، بەڵام لە پشت پەردەوە شتی تر بگوزەرێت. هیچ بازرگانێكی سیاسی ناكرێت دەوڵەمەند بووبێت، ئەگەر بە رێگای فەسادەوە نەبوبێت، یان ئەوانەی كار لەسەر بە ئیسلامكردنی کۆمەڵگا دەكەن و لە خەمی بە توركیا و بە ئێران و سعودی كردنی وڵاتن. ئەوانەش بەقەد دەسەڵات تاوانبارن بە حوكمی تێكەڵكردنی ئاین بە سیاسەت و بڕوا نەبوون بە لامەركەزی و عەلمانییەت و بوونە ئەجندای دەرەكی. ئەوانەی لە هەر گەڕەكێك دوو مزگەوت و حوجرە و تەكێخانە دروست دەكەن، بەڵام بیر لە دروستكردنی كتێبخانە و سەنتەرێكی ڕۆشنبیریی ناكەنەوە، ئەو لایەنە ئیسلامییە سیاسیانەى كار لەسەر تۆتالیتاریزمێكی نوێی ئیسلامی دەكەن. ناكرێ ببنە ئەلتەرناتیڤێكی تەندروست بۆ کۆمەڵگا.\nهەڵبژاردن لە خزمەتی كێدایە\nبەشداریكردن لە هەڵبژارندا لە هەرێمێكی داگیكراودا بەو هەلومەرجەی دەگوزەرێت شەرعیەتدانە بە تالانچێتی و مورتەزەقەیی و پێشیلكردنی مافەكانی مرۆڤ لە لایەن دەسەڵاتەوە، هەربۆیە (بایكۆتكردن ئەركێكی سیاسی و ئەخلاقیە)، با دەسەڵات تەنیا خۆی و خۆی بێت و دەموچاوە ڕاستەقینەكەیان زەقتر بە دەر بكەوێت و بەناو ئۆپۆزیسیۆنەكانیش بە گشتی بەشدار نەبن لەو كارەساتە مێژوییەدا، بەڵكو كار لەسەر كەرەسەكان بكرێت (هوشیاركردنەوە و رێكخستنی چین و توێژە بێ مافكراوەكان و ستراتیژیی پێچەوانە و بوێریی و كەمكردنەوەی گەندەڵیی و لە خودی سەرەكانەوە دەست پێبكرێت، بردنەوەی متمانەی جەماوەر و دوور كەوتنەوە لە تەوریسی سیاسی و خەباتی جەماوەریی و تەسلیم نەبوون. . . )، بەڵام ئایا ئەوە بە كێ دەكرێ؟ لانی كەم بۆ ئەم قۆناغە چۆك بە دەسەڵاتداران بدرێت بۆ زۆرێك لە داخوازیەكانی گەل.\nئەوانەی خۆیان بە ئۆپۆزیسیۆن دەزانن دروشمەكانی دەسەڵات دووبارە نەكەنەوە و نەبنە دیوێكی تری ئەو دوو حیزبەی دەسەڵات، داواكاریی واقعبینانەی نوێ بهێننە سەر شەقام و بیكەنە ستراتیژی نوێ و شەقامی بۆ بجولێنن. .\n1)\tداوای بە هەرێم (كانتۆن) كردنی پارێزگاكانی (باشور) هەرێمی كوردستان بكرێت لەسەر بنەمای فیدرالی و لامەركەزی دوور لەو دوو ئیدارە حیزبیەی دەگوزەرێت و ئەمەش پێچەوانەی دەستوری عێراقیش نییە، هەر هەرێمە خاوەن سێ دەزگا دەوڵەتیەكە بێت (بەندە بۆ ئەم بابەتە خاوەن پڕۆژەیەكی تێروتەسەلە لە چوارچێوەی یەكێتیەكی نەتەوەیی و نیشتیمانیدا، بڕوانە لینكی دانراو:\nhttp://www. kurdistanpost. nu/?mod=news&id=79679\n2)\tدروشمی جوداكردنەوەی دین و دەستور لە یەكتر گەرنا هیچ جیاوازییەكیان نامێنێت لەگەڵ لایەنە ئیسلامی و كۆنە پارێزەكان، بەڵێ بۆ ئازادی ئاین، بەڵام دەستورێك كە بتوانێت نوێنەرایەتی گشتی بكات.\n3) دروشمی نەخێر بۆ سیستەمی سەرۆكایەتی چونكە نەگونجاوە بۆ ئەم شێوە کۆمەڵگایانەو لە دیكتاتۆریەت زیاتر هیچیتر بەرهەم ناهێنێت. بروانە ئەزمونەكەی هەرێم و ئەوەی توركیا.\nئۆپۆزیسیۆن كێیەو دەبێت چۆن بێت؟\nلێرەدا دەبێت جیاوازیەك هەبێت ئۆپۆزیسیۆن لە حیزبی دەسەڵاتدار جودا بكاتەوە، بۆنمونە بەرنامەی جیاواز لەوەی دەسەڵات و میتۆد و سیاسەتی جیاوازو ئایدیۆلۆژیای جیاوازو ئالتەرناتیڤی هەبێت، ئۆپۆزیسیۆن وەك ئۆپۆزیسیۆن ڕەفتار بكات. ئۆپۆزیسیۆن دەكرێ حیزبێكی سیاسی، ئۆپۆزیسیۆنی ناو پەڕلەمان بێت یان هێزو جەماوەری ناڕازی دەرەوەی پەڕلەمان بێت.\nبەگشتی جیاوازی دەكرێت لەنێوان ئۆپۆزیسیۆنی هاوكارو ئۆپۆزیسیۆنی توندا. ئۆپۆزیسیۆنی توند هەوڵی خۆجوداكردنەوە ئەدات لەگەڵ حكومەتدا و هەڵەكانی دەخاتە ڕوو بۆ سەنگەر گرتن لێی و خۆنیشاندان وەك ئالتەرناتیڤێكی باشترو ئەوەش بە كردار نیشان ئەدات. ئۆپۆزیسیۆنی هاوكارو شەرمن هەوڵ ئەدات بۆچوونەكانی خۆی بگونجێنێت لەگەڵ یاساكانی حكومەتداو هاورێیەتی حیزبی دەسەڵاتدار دەكات. لێرەدا ئەم ئۆپۆزیسیۆنە دەبێت دەست لەوە هەڵبگرێت ڕەخنەی توند لەحكومەت بگرێت یان كرداری دژ بە دەسەڵات ئەنجام بدات. ئایا ئەوانەی هەرێم دەیانەوێ لە كام لەم جۆرە ئۆپۆزیسیۆنە بن ئەگەر خۆیان بە ئۆپۆزیسیۆن دەزانن.\nئۆپۆزیسیۆنەكانی لای ئێمە لە توخمی ئۆپۆزیسیۆنی ناسیۆنالیست و ئیسلامی و چەپدایە، كە تا ئێستە بەلگەی پەككەوتەیی خۆی نیشان دەدات. لاوازیی پڕۆژەی سیاسی و ستراتیژیی، نەبوونی توانای نوێنەرایەتی ڕاستەقینە، شكستی سیاسی و دۆگمای فكریی و نامۆبوون بە گۆڕانكاریەكانی کۆمەڵگاو داخرانی رێكخراوەیی، پاشكۆیەتی سیاسی، بەشداریكردن لە بەرەیەكی نیشتیمانی كارتۆنی و گەڕانەوە بۆ تاقمبەندیە تەقلیدیەكان و دەست تێكەل كردن لەگەڵ بێگانە، پشت نەبەستن بە بنچینەی ئەقلانییەت، كار كردنی سیاسی بە پێی زەوق و ئارەزو و لوتبەرزانە، گوتارە سیاسییەكانی ئەقڵی جەماوەر ناهێنێتە ئاخاوتن بەڵکو پشت بە سۆزو عاتیفە دەبەستێت، هەروەها نەبوونی دادوەریەكی حیزبیی سەربەخۆی سیاسی. هەموو ئەمانە لە شكستەكانی ئۆپۆزیسیۆنی كوردیە لە هەرێم. لە كاتێكدا كایەی سیاسی توانایەكی ڕاستەقینە ناداتە ئۆپۆزیسیۆن بۆ كاركردنی سروشتی، چ جای بینینی ڕۆلێك.\nدەسەڵات دەیەوێت بەناوی ئازادی و دیموكراسیەوە ئازادی و دیموكراسی لەناو بەرێت. دیموكراسیترین سیستەمی سیاسی بێبوونی ئۆپۆزیسیۆن دەبێتە دیكتاتۆر، بەڵام ئەو ئۆپۆزیسیۆنەی من مەبەستمە. ئۆپۆزیسیۆن دەبێت بزانێت ئەدای كارەكانی چییە لە دەرەوە یان لەنێو پەڕلەمانداو لە مەهامو ماف و ئەركەكانی خۆی تێبگات، هەروەها ڕاستگۆبێت لەگەڵ جەماوەرەكەی خۆیداو سەركردایەتیەكی شۆڕشگێرانەی شوێنەكەوتوەكانی خۆی بكات، ئەو جەماوەرەی كە ئەم نوێنەرایەتی دەكات و متمانەی پێبەخشیوە. هەروەك چۆن دەسەڵاتی سیاسی هەیە هەر بەم شێوەیەش دەبێت ئۆپۆزیسیۆنی سیاسیش هەبێت. ئۆپۆزیسیۆن بوون بە واتا زانستە سیاسییەكەی بۆ هەرێم (باشوری كوردستان) وەك هەوا وایە بۆ ژیان، بەڵام كام ئۆپۆزیسیۆن؟ هۆكارەكانی لاوازیی یان نەبوونی كەلتوری سیاسی و دواكەوتویی باری کۆمەڵایەتی و كزیی هوشیاری سیاسی و کۆمەڵایەتی و نەبوونی سیستەمی دیموكراسی لەو فاكتەرانەن كاریگەری خۆیان هەیە لەسەر ژیانی سیاسی و بە زیان گەڕاوەتەوە بۆ ئۆپۆزیسیۆنیش.\nگەل ناڕازی و توڕەیە\nگەل ناڕازی و توڕەیە، بۆنمونە دەبوو گۆڕان نەك تەنیا بە دروشمی بریقەدار پشتگیریی تەواوی 17ی شوباتی بكردایە بەڵکو بەهی خۆی بزانیایە نەك بە گێرەشێوێن پێناسەی بكردایە. بزوتنەوەی گۆڕان دەبوو خاوەن دەموچاو و ئایدیۆلۆژیاو ستراتیژیەكی سابت بوایە (جارێك دەوترێ ئێمە ڕەخنەگرین، جارێك رێفۆرمخوازین، جارێك بۆ گۆڕینی سیستەمی سیاسین. . . ) كەچی بەشداریش دەبوو لە حكومەتی خێلێكی سیاسی، دواتر بە سەقەتی لێی هاتە دەرەوە.\nئەو ئۆپۆزیسیۆنەی بچێتە ژێر چەترێكی كوونی دەسەڵاتێكی ستەمكار بێگومان باران شان و ملی تەڕ دەكات. ئەوە كورتبینی سیاسی بوو، یان دەبێت نوێنەری ڕاستەقینەی گەل بن و ڕاستگۆ بن و لە خۆیانەوە دەست پێبكەن و دووربن لە تەوریسی سیاسی و مادیی یان ئەوەیە ئەو دەموچاوانە بڕۆنەوە مالەوە، ئەوە بۆ لایەنەكانی كەشە. شتێكی نامەنیقیەو تاوانە هێزێكی سیاسی دەنگە ناڕازیەكان وەك ئیسفنجێك هەلمژێت و دواتر لە شوێنی هەڵەدا بیگوشێت. حیزب جا دەسەڵاتدار یان ئۆپۆزیسیۆن دەبێت وەك پێویستیەكی سیاسی و مێژویی و کۆمەڵایەتی دروست بووبێت، گەرنا نەبوونی شتێك باشترە لە بوونێكی ناپێویست و خراپ. پێویستە هەموو لایەنەكانی ناو، و دەرەوەی دەسەڵات تەقیمێكی سیاسی ئەو چەند سالەی تەمەنی خۆیان بكەن ئەوان كێن و چین و لەچیدا سەركەوتو نەبوون لە ئەدای كارەكانیانداو بۆچی؟\nژمارەیەكی بەرچاو لە رێكخراوەكانی کۆمەڵگای مەدەنی و گروپەكانی فشار هەن كە رێكخراوی سێبەر نین و خاوەن هەڵوێستی تەندروستن، خاوەنی كەسانی ڕۆشنبیرو ئەكادیمیست، نووسەر، ڕۆژنامەنووس و مامۆستایان و كەسایەتی بە هەڵوێست و ئازاین، خاوەن چەندین رێكخراوی گەنجان و ژنان و خوێندكارانی ڕەخنەگری دەسەڵات و ژمارەیەك لایەنی هێزە چەپەكان هەن. . . ئەگەر هەموو ئەمانە بە ڕاكێشانە ناوی زەحمەتكێشان، كاسبكاران و فەرمانبەران. . . بتوانن بە ڕۆح و هەڵوێستێكی شۆڕشگێڕانەوە لەسەر (پلاتفۆرمێكی، بەرنامەیەكی هاوبەش)، لە بەرەیەكداو لەژێر چەترێكی جەماوەریدا بۆ ئەم قۆناغە رێكبخرێن و كۆبكرێنەوەو خاوەن مەرجەعیەتێك بێت بۆ سەركردایەتی كردنی ڕاپەڕین و بزوتنەوەیەكی جەماوەریی رێكخراو بە پلان و ستراتیژو بەرنامەو بە نەفەس درێژی و ورە بەرزی دەكرێت راپەرینێكی جەماوەریی تۆكمەی لێ بكەێتەوەو دەسەڵاتیش ئەو شێرە نییە كە خۆی لەبەردەمیدا بۆ مەودای دوور بگرێت. دووریش نییە لە ئەنجامی توڕەیی جەماوەر بەرامبەر پێشێلكردنی مافەكانی، ڕاپەرینێكی جەماوەریی عەفەوی بێ سەرو سەركردە ڕوبدات و دواتر دامركێتەوەو كورت خایەن بێت. . هیچ بە دوریشی نازانم ڕەفتاری دەسەڵات بگاتە ڕادەی ئەوەی ڕۆژگارێك خەباتی ژێرزەمینی و توندوتیژیشی لێبكەوێتەوە. بەڵێ مێژوو دەكرێ خۆی دووبارە بكاتەوە. چونكە هیوا هەڵچنین لەسەر ئەو هێزانەی خۆیان ناو ناوە ئۆپۆزیسیۆن لاواز بووە.\nئەو مرۆڤەی بڕوای وابێت سروشتی ئەو دەسەڵاتە، دەسەڵاتی خێڵ و خێزان و سیستەم و دەسەڵاتی تەقلیدیی و كۆنەپارێزو ستەمكار هی چاكسازی و دەستاودەست كردنی دەسەڵات و خۆگۆڕین و گوێگرتن بێت لە داواكاریەكانی گەل و پەیڕەویی پڕەنسیپە دیموكراتیەكان و رێفۆرم كردن بكات، ئەوا لە بازنەیەكی داخراوی بۆش و خەیالاویدا دەخولێتەوەو هیچ لە سیاسەت و ئەزمونە سیاسییەكان و مێژووی سیاسی تێنەگەیشتوە. دەبێت بزانرێت خەباتی پەڕلەمانیی لە هەرێمی كوردستان كۆتایی هاتووە. كات بۆ بیرۆكەی بە نرختر بۆ ئایندەو چارەنووسی گەل گرنگیی تایبەتتری هەیە.\nپڕۆسەی گۆڕینی سیاسی\nلەم هەلومەرجەی ئەمڕۆشدا پێدەچێت پڕۆسەی گۆڕینی سیاسی لە باشور بە ڕاپەرین و شۆڕشی ناوخۆ، ناكۆكی قورسی نێوخۆی دەسەڵات، یان بەكارهێنانی ڕوخسارەكانی تری زەبروزەنگ بۆ بەزۆر دەست لە دەسەڵات پێهەلگرتن بێت، هەندێك جاریش بەدەستێوەردانی دەرەكی و گۆڕان لە هاوكێشە سیاسییە ئیقلیمی و نێودەوڵەتیەكاندا.\nتوڕەیی خەلكیی باشوری (هەرێمی) كوردستان لەو دەسەڵاتە سیاسییە گەیشتۆتە لوتكەو دەمێكە متمانەی پێ نەماوەو ئامادەی كاردانەوەشە، بەڵام پێویستی بە ڕابەرایەتیەكی شۆڕشگێرە، بەهێزێكە رێنیشاندەری بێت و جێگای متمانەی بێت و رێكی بخات و لە نیوە رێگادا بە تەنیا جێی نەهێلێت و نان بڕاوی نەكات، بەلارێدا نەبرێت و موزایەدە بە خەباتەكەیەوە نەكات، گەل ئامادە نییە بۆ هەموو كەس و حیزبێك بێتە سەر شەقام و نەكەوێتە ئەو بارودۆخەی كە سیاسەت بە شتێك بزانێت كە تەنیا بەدبەختی دەهێنێت و متمانەی پێی نەمێنێت، لە كاتێكدا سیاسەت دیوە فەزیلەكەیشی هەیە.\nبیرۆكەی شۆڕش و ڕاپەرینێكی جەماوەریی ڕێكخراو لە باشور\nئەلبێرت كامۆ لە كتَێبی مرۆڤی یاخیدا دەنووسێت "یاخیبوون كاتێك ڕوو دەدات، كە مرۆڤی یاخی هەست بكات لە شوێنێك، بە جۆرێك لە جۆرەكان لەسەر هەقە. . . كە ئەو كاتەش ناعەدالەتی دەبێتە یاسا، یاخیبوون دەبێتە ئەرك. . . ئەو كۆیلەیەی كە بە درێژایی هەموو ژیانی فەرمانی جێبەجێ كردووە كتوپڕ، كە فەرمانی تازەی پێ ئەدرێ بریار دەدات جێبەجێی نەكات. یاخیبوون بە گژدا چوونەوەی پووچی ژیان و نائومێدی و ناعەدالەتیە. ڕەتكردنەوەی هەر شتێك یان هەموو نەخێر گوتنێك لە هوشیاریەوە سەرچاوە بگرێت. تاك بە هوشیاریەوە هەردوو وشەی (نەخێر و بەڵێ) بەكار بهێنێت نەك مورید ئاسا تەنها سەری بەڵێ ڕاوەشێنێت". كەواتە ئەگەر مرۆڤ بە سەرشۆڕی ڕازی بێت، هەر شتێك بێت بەڵام مرۆڤ نییە.\nهێزو لایەنەكانی دژ بە شۆڕش و ڕاپەرینی جەماوەریی لە هەرێم خاوەن رێكخستنەو هێزی هەیە، هەربۆیە ئەگەر شۆرشگێڕان بە هەمان هێزو دیسپلین و ئیرادەوە ڕوبەڕووی نەیارەكانی نەبێتەوە ئەوا ڕوبەڕووی لێدان و داڕمان دەبێتەوە. ئەو كاتەی مرۆڤ ڕێگای شۆڕش و ڕاپەڕین دەگرێتە بەر بەواتا بە بریارێكی پۆلاینەوە دەبێت ڕێگای هێرش كردن بگرێتە بەر. بەرگری كردن بێ هێرش كردن كوشتنی هەموو ڕاپەرینێكە بە هی چەكداریشەوە، ئەگەر ناچاری بەرگری كردنیش كرایت ئەوا سەنگەر لێبدەو جەنگی شەقامی لەگەڵ بكە بۆ ئەوەی مەعنەویاتی جەماوەر نەڕوخێت. جەماوەر بهێنە سەر شەقام و ڕوبەڕووی دژەكەت بەرەوە، ئەوەندەس هێزەكانی پەرش و بلاوەو متمانەی خەڵكیی كەم بۆتەوە پێی و ڕۆژانە ڕوبەڕووی شتی نوێی بكەرەوە ئەگەر سەركەوتنەكانیش كەم بن، بەتایبەت خاڵە لاوازەكانی بقۆزەرەوە. دوژمنەكەت ناچاری كشانەوە بكە، پێش ئەوەی هێزەكانی خۆی لە دژت رێكبخاتەوەو ئازایەتی بنوێنە. ئەوە بۆ خەباتی سیاسی و مەدەنیانەشە.\nشۆڕش و ڕاپەرین دەبێت پشت بە هێزی گەل ببەستێت. بە تایبەت بەوانەی كە پێشەنگی شۆڕشن و لە پێشەوەی گەل زۆرترینن. سەركردە ناڕازیەكان خۆیان لە ڕیزی پێشەوەدا بن، درز بخەنە نێوان هێزەكانی دژ، بە تایبەت ئەوانەی لەناو هێزەكانی دوژمندا، هی دەسەڵاتدا دوو دڵییان هەیە بەرامبەر كارەكەیان و بێهێزن و زۆرینەیان لە پێناوی بژێوی ژیاندا لەنێویدا ماونەتەوەو چاوەرێی ئەلتەرناتیڤێكن جێگای متمانە بێت. بەڵام ڕووش ئەدات كە شۆڕشی گەلانێك سەركەوتوو بووە بەڵام دواتر نوخبەو سەركردەكانی بوونەتە گەندەل و گەلەكەی خۆیان ڕوتاندۆتەوەو جیاوازییان نەبووە لەگەڵ دوژمنە ڕوخاوەكەیاندا وەك ئەوەی یەكێتی و پارتی كردیان. هەندێك جاریش شۆڕش و ڕاپەرینێك بەلارێدا دەبرێت وەك ئەوەی لە ئێرانی سەردەمی شا ڕوویدا. یەكێتی و پارتی وتیان "شۆڕش" دەكەین دژ بە ڕژێمی بەعس، كەچی ئێستە شۆڕش منداڵەكانی خۆی دەخوات.\nحەقیقەتی ڕەها نییە\nلە كۆتایدا دەنووسم : ئەمڕۆكە لە سەر گۆی زەوی هیچ سیستەمێكی سیاسی نییە بێگەرد و خەیاڵی بێت وەك ئەوەی لە ڕووی تیۆریەوە باس دەكرێت، هەربۆیە من بۆ ئەم قۆناغە مێژوییەی ئەمڕۆ واقیعبینانە ڕەزامەندم لە هەرێمێكی (باشوری) كوردستاندا، لە عێراقێكدا بژیم بۆنمونە لە 30% گەندەڵی تێدا بێت وەك لە 100% بێت چونكە ڕەهاو حەقیقەتی ڕەها نییە بەڵكو هەموو شتەكان لەسەر ڕیتمێكی ڕێژەیی دەڕۆن.\nشۆڕشێكی سیاسی، فكری، کۆمەڵایەتی، لامەركەزی و عەلمانی (جودا كردنەوەی دین لە دەستور) بكرێتە پێشەنگی كارەكانی ئایندەو دەبێت ئەو ڕاستیەش بزانرێت كە ئازادی نرخی گرانە. ڕاستە وتنی ئاسانە لە كردنی بەڵام ئەوە پرەنسیپ و چارەسەرو ستراتژە دوور خایەنەكەیە. ئەوەش لە وڵاتێكەوە بۆ یەكێكی تر دەگۆڕێت ئەویش بەپێی هەلومەرجەكانی ئەو وڵات و کۆمەڵگایە خۆی. هەموو گەلێك بە ئەزمونەكانی خۆیدا تێدەپەرێت و دیاردەی نوێ دێتە كایەوەو دەبێت بزانێت كام لە سیستەمە سیاسییەكان بۆ ئەو گونجاوترینە. . . هیچ مرۆڤێك ئیتر سەر بە هەر چین و توێژێكی کۆمەڵایەتی بێت تاسەر كۆت و زنجیری چەوساندنەوەو كۆیلایەتی قبول نییەو زوو یان درەنگ لە دژی ڕادەپەرێت و هیچ سیستەمێكیش نەگۆڕ نییە. مرۆڤ ئەوەندە نەفرەت لە تاریكیی نەكات بەڵکو هەستێت و چرایەك داگیرسێنێت.


قوباد تاڵه‌بانى :هه‌رێم دۆخه دژواره‌كه‌ى تێپه‌ڕاند\nسەرەتا › pukmedia › قوباد تاڵه‌بانى :هه‌رێم دۆخه دژواره‌كه‌ى تێپه‌ڕاند\n2019/05/22 | 12:05\n(هەواڵ كوردستان)- ئه‌مڕۆ 22 ى ئایار جێگرى سه‌رۆكى حكومه‌تى هه‌رێمى كوردستان به‌شداری له پانێڵێكى كۆنفڕانسى نێوده‌وڵه‌تى حكومه‌تی ئه‌لیكترۆنی له ئیستۆنیا كرد و ئاماژه‌ى به‌وه‌كرد، هه‌رێم دۆخه دژواره‌كه‌ى تێپه‌ڕاند.\nئه‌مڕۆ چوار شه‌ممه له میانه‌ى دووه‌مین رۆژى كۆنفڕانسى نێوده‌وڵه‌تى حكومه‌تی ئه‌لیكترۆنی كه له ئیستۆنیا به‌ڕێوه‌ده‌چێت،قوباد تاڵه‌بانى جێگرى سه‌رۆكى حكومه‌تى هه‌رێمى كوردستان رایگه‌یاند، له ماوه‌ی رابردوودا به‌هۆی هاتنی رێكخراوى تیرۆریستى داعش و بڕینی بودجه له‌لایه‌ن حكومه‌تی عێراقه‌وه، هه‌رێم رووبه‌ڕووی دۆخێكى دژوار بووه‌وه و نه‌توانرا به‌پێی پێویست خزمه‌تگوزاری بۆ خه‌ڵك دابین بكرێت و مووچه بدرێته فه‌رمانبه‌ران.\nئه‌وه‌شى خسته‌ڕوو :رێگه‌ی حكومه‌تی هه‌رێمى كوردستان بۆ سیستمی ئه‌لیكترۆنى جیاوازه و له دۆخێكى دژواردا ده‌ستكراوه به‌و سیستمه و ئه‌و چاكسازییه‌ی پێویسته، كاری له‌سه‌ر ده‌كرێت.


نەوتی ھەرێم ..ڕۆڵی پێچەوانەو سەرچاوەی نائومێدیەکی تر؟ | KURDPLAT\nنەوتی ھەرێم ..ڕۆڵی پێچەوانەو سەرچاوەی نائومێدیەکی تر؟\nکوردپلات 2/16/2022 10:22:00 م ليست هناك تعليقات\nنەوت لەمێژوی نوێی کوردی باشوردا، سەرچاوەی جۆرەھا نەھامەتی بووە، ھێزی بەخشیوە بە سوپاو دەزگا سەرکوتکەرەکانی دەسەڵاتدارانی ستەمکاری بەغدا وچارەسەری کێشەی کوردیشی ئاڵۆزترکرد.\nدوای ڕوخانی ڕژێم و بیرکردنەوەی کورد لەوەی وەبەرھێنان لە بەشێ لەنەوتەکەیدا بکات، چاوەڕوان دەکرا، ڕۆڵی نەوتی کوردستان گۆڕانی چۆنایەتی گەورەی بەسەردا بێت وببێتە سەرچاوەی خێرو خۆشی وئاوەدانی وئومێد بۆ گەلەکەی.\nبەڵام بەداخێکی زۆرەوە، لەسۆنگەی:\n. دەرنەچوونی یاسای نەوت وگازی فیدراڵی وبە ھەڵپەسێراو مانەوەی وملکەچبوونی بۆ ھەڵکشان وداکشانی سیاسی\n. گەندەڵی وناڕوونیی داھاتەکەی.\n. قەیرانی ئابوری ودرێژەکێشانی\n. نادامەزراوەیی وناکۆکی سیاسی.\n. نەبوونی پرسەکە بەپرسێکی نیشتیمانی\nبەسەر بەخۆفرۆشتنی نەوتی ھەرێم، نەك ئەوڕۆڵە چاوەڕوانکراوەی نەبینی، بەڵکو بووە سەرچاوەی نائومێدییەکیتری گەورەی ھاوڵاتیان، وەستانی پرۆسەی گەشەکردن وئاوەدانکردنەوەو قەتیسدانی بنەڕەتی ڕۆڵی حکومەت لە دابینکردنی موچەیەکی کەم وکەسردا؟ بەپێچەوانەی ئەوڕژێمانەش کە پارەی نەوت بۆ ڕازیکردنی جەماوەرو کڕینی وەلائیان بەکاردەھێنن، لەسۆنگە دۆخی تایبەتی ھەرێم وجۆری فرۆشتن ومامەڵە پێوەکردن وئەوقەیرانە ئابوریە درێژ خایەنەی لەگەڵ خۆیدا ھێنای، بووە سەرچاوەی ناڕەزایی سیاسی ونائومێدبوونی خەڵکێکی زۆر لەنوخبەی سیاسی حوکمڕان وزیاتر قوڵبوونەوەی ناکۆکییە سیاسییەکان ولاوازبوونی ئینتیمای نیشتیمانی وگەورەتربوونی پانتایی گەندەڵی؟!\nواتە فرۆشتنی نەوتی ھەرێم لە ھەرسێ ڕووی سیاسی وئابوری وکۆمەڵایەتیەوە ڕۆڵی پێچەوانەی بینی.\nھەموو ئەوەش ھەرێمی خستە دۆخێکی سێھەمی نەخوازراوەوە.\nدۆخێك، نەخۆی توانای چارەسەرکردنی کێشە ئابوریەکانی ھەبێت، نەوەك ڕابردووش لەبەشە بودجەی فیدراڵی سودمەند بێت یاخود بگاتە ڕێکەوتنێکی وا لەگەڵ بەغدا، سنور بۆ قەیرانە ئابوریەکەی دابنێت. تەنانەت بووە ھۆی پاساودانی بەشێ لەسیاسەتی دەسەڵاتدارانی بەغدا وبڕینی بەشە بودجەو دژ ایەتیکردنی ھەرێم وگەلەکەی!\nئەوەش کارێکی کرد، خەڵکێکی زۆر نەوتفرۆشتنی سەربەخۆی ھەرێم، بەسەرچاوەی نەھامەتی خۆیان ودەوڵەمەندبوونی نوخبەیەکی حیزبی بزانن. بەپێچەوانەی ناخی ئازاردراوی نەتەوەیی مێژویی خۆشیانەوە، پێشوازی لەبڕیارەکەی دادگای فدراڵی عێراق بۆقەدەغەکردنی فرۆشتنی نەوت لەلایەن ھەرێمەوە بکەن. لەکاتێکدا ئەوداواو سکاڵایە چەندین ساڵە خەوێندراوەو بڕیاری دادگا لەم ڕوەوە لەبەرخاتری ئە وان وبۆکەمکردنەوەی ئازارەکانی ئەوان دەرنەچووە، بەڵکو لەچوار چێوەی دۆخی دوای ھەڵبژاردنە پەڕلەمانییەکەی عێراق، ئامرازێکی فشاری ناوخۆیی وھەرێمایەتیە بەمەبەستی لەقاڵبدانی زیاتری ھەرێم ودروستکردنی ئەوپەڕی فشار لەسەری ووشکردنی سەرچاوەکانی ھێز لەئایندەدا.


8/21/2019 3:23:00 PM 451 جار خوێندراوەتەوە\nئەی بەرپرسە عێراقیەکان ئێوە لە کوێی پێگەو مەقامی پێاوانی دوێنێدان؟\nزۆر جار فرمێسک ئەڕێژم، بەتایبەتی ئەوکاتانەی خوێندنەوەو پێداچونەوە دەکەم بەکتێبە کۆکراوە نوێکەم، کە ئامادەی دەکەم بۆ چاپ ئەویش ( پیاوانی عێراقی کۆماری : دەسەڵاتی قاسم... بەعسی یەکەم.. برایانی عارف.. بەعسی دووەم ١٩٥٨-٢٠٠٣ ) بۆ دەستپاکیی زۆرێک لە پیاوانیی عێراق لەسەردەمی پادشایەتیدا، سەردەمی کۆماریی .. وەچاخزادەیی و دڵسۆزیی کە ژیانیان بۆ عێراق تەرخانکرد.. یەک فلسیشیان نەبرد.. تەنانەت هەندێکیان خاوەنی خانوەیەکیش نەبوون بۆ خۆیان و خێزانەکانیان.. هەندێکیان خانوەیەکیان هەبوو کە لە باوکیانەوە بۆیان مابۆوە، یان بە رەنجی خۆیان دروستیانکردبوو پێش ئەوەی ببنە وەزیر یان پۆستێکی باڵا وەرگرن.\n- یەکێک لە سەرکردە باڵاکانی سوپا توشی تێرامانێکی قوڵیی کردم کە وەسف ناکرێت.. کاتێک یەکێک لە خزمەکانی سەردانی دەکەن لەدوای دەوامی رەسمی و پێکەوە دەچنە دەرێ سواری ئوتومبێلی حکومیی نابێت کە بۆی دابینکراوە.. تەکسی دەگرێت .. پێی شەرمە ئوتومبیلی حکومیی بۆ ئەوە بەکاربهێنرێت!\n- وەزیرێک کە داوای مۆڵەت لە سەرۆک وەزیران دەکات بەکارهێنانی وەرەقەی نوسینگە حکومیەکەی بەحەرام دەزانێت بۆ نوسینی مۆڵەتەکەی.. مۆڵەت مەسەلەیەکی تایبەتیە بۆیە پەرەکانی نوسینی مۆڵەت لە کتێبخانەیەک بە پارەی شەخسیی خۆیی دەکڕیی.\n- دادوەریک .. سەرۆکی دادگاکانی تێهەڵجونەوەی هەموو عێراق.. پاشان وەزیری داد.. زیاتر لەچل ساڵ خزمەتی هەبوو کە مرد تەنها ئەو خانوەی لەپاش بەجێما کە لە باوکیەوە بۆی مابۆوە لە ئەعزەمیە.. و تەنها موچەی خانەنشینیەکەی.. ناوماڵیکی کۆن و شڕی هەبوو هی زەمانی عیسمەلی وەک دەڵێن.\n- وەزیری دارایی بۆ هەشت دەورە نە ئوتومبیل نە خانوی نەبوو، جارێک کە لێیان پرسی بەپێکەنینەوە وتی " رەنگە موچەکەم بەرەکەتی نەبێت" هاوسەرەکەشی لە راستیدا سەرۆکی کۆمەلەی هاوکاری هەژاران بوو.. کە مانگانە نیوەی موچەکەی بە رەزامەندی و ناسینیی ئەو دەبەخشیە هەژاران.\n- وەزیرێک لە پاش مردنی خانوەکەیان فرۆشتەوە چونکە نەیتوانی قەرزی قیستی عەقاریی بداتەوە.\n-وەزیری پەروەردە نیوەی موچەکەی دەدایە خوێنکارە هەژارەکان.. تا لەبەردەمی هاوڕێکانیان بە جلوبەرگی جوانەوە دەرکەون. کە مرد خاوەنی خانویەک نەبوو بۆ خیزانەکەی . تێبینی: ( ئەوخویندکارانەی یارمەتی دەدان خزمی نەبون و سەر بە عەشیرەتەکەی نەبوون، راستیەکەی تەنها عێراقی هەژار بوون)\n- وەزیر، مامۆستای زانکۆ و زانا.. لە سەردەمی کۆماریدا .. لە پارەی موچەی خۆی ناوماڵیی کڕی بۆ باڵیۆزخانە ئەوکاتەی باڵیۆزبوو لە یەکێک لە باڵیۆزخانەکان لە دەرەوەی عێراق. کە مرد جگە لە بیروباوەڕی و خۆشەویستی بۆ عێراق و خانەوادە وەجاخزادەکەی هیچی تری لەپاش بەجێ نەما.. ئەوەی جێی داخە زانکۆی بەغداد کە تیایدا پلەی ئوستازی هەبوو نە دەولەتیش تەعزیەکیان بۆ ماتەمینی نەگێڕرا.\n- سەرۆک وەزیران خانوەیەکی نەبوو.. دواتر خانویەکی دروست کرد کە سادەو ساکار بوو بە قەرزی عەقاری تا بتوانێت مانگانە قیستەکەی بدات.. لەبەرئەوەی توانای مادیشی باش نەبوو کە خاوەنی خێزانێکی زۆر بوو هیچ لە موچەکەی بۆی نەدەمایەوە...\n- سەرۆک وەزیرانێکی تر خاوەنی خانوو نەبوو، ناوی خۆشی نەنوسی بۆ ئەوەی پارچەیەک زەوی لە حکومەت وەربگرێت.. لەبەرئەوەی بەدەربوو لە رێنماییەکان.. ئەوەی پیکەنیناویە بە فەرمانی ئەویش پارچە زەوی دەدرا بە هاوڵاتیان..\n- ئەندامی ئەنجومەنی سەرۆکایەتی (واتە جێگری سەرۆک کۆماری عێراق) دەستلەکارکیشانەوەی پێشکەش کرد، قبوڵ نەکرا و رەتیش نەکرایەوە.. بەڵام لەماڵەوە مایەوە،، دوای چەند مانگێک موچەکەیان بۆ ناردە ماڵەوە ..کە زۆر پێویستی پێی بوو چونکە هیچ داهاتێکی تری نەبوو .. وەری نەگرت ناردیەوە بۆ سەرۆک وەزیران و وتی : حەرامە بێ ئیشکردن موچە وەربگرم! .. اللە اکبر\n- سەرۆکی دادگای شەعب.. کە ئەفسەریکی باڵا بوو خۆیی و خێزانەکەی لەگەل براو خێزانەکەی لە خانوەیەکدا دەژیان کە هی باوکیان بوو.. خزمەتی چل ساڵی هەبوو.. مرد و نەیتوانی خانویەک بکرێ یان ددروستی کات بۆ خیزانەکەی.. موچەکەی بە زەحمەت بەشی دەکردن.\n- سەرۆکی ئەرکانی سوپای عیراق .. کە سەرۆکی فیرقەیەکی سەربازیش بوو لە هەمان کاتدا .. کە بەرزترین موچەی سەربازی لە سوپای عێراقدا هەبوو .. ئەوخانوەی لە باوکیەوە بۆی مابۆوە فرۆشتیان چونکە نەیتوانی پارەی ئەو قیستانە بداتەوە کە وەری گرتبوو بۆ فراوانکردنی خانوەکە...موچەکەی لێی نەدەمایەوە چونکە خاوەنی خێزانێکی زۆر بوو.\n- سەرۆک وەزیرانی سەردەمی کۆماریی .. خۆی و بە ئوتومبیلی خۆی لەدوای دەوامی رەسمی دەچوە مەکتەبی وەسڵ بڕین لە دەوامی ئێواراندا.. بۆ پارەدانی کارەبای ماڵەکەی .. بێ پاسەوان.. بێ شەقامگرتن.. بێ لورەلوور. ..\n- وەزیر ی زۆر وەزارەت بوە لە یەک کاتدا . لەگەڵ خێزانیی لەگەل باوکیی ژیاون چونکە نەیتوانیوە خانویەک بکڕێت.. خێزانی زۆر بوە و پارەی بۆ نەماوەتەوە..\n-وەزیری ناوخۆ و دەرەوە جگە لەوەی ئەفسەرێکی موچە باڵا بوە.. خزمەتی زیاتر لە چل ساڵ بوە ..نەیدەتوانی ئەساسی ماڵەکەی بگۆڕێت من خۆم نوسەری ئەم وتارە لە ساڵی ١٩٨٧ سەردانی ماڵەکەیم کرد بۆ دیالۆگێک لەگەڵی، سەرم سوڕما تەنانەت شەرمم کرد کە ئەساسی ماڵەکەی من نوێ و مۆدێرنە.. ئەو پیاوە مرد جگە لە خانوەکەی هیچی نەبوو کە لە گەرەکی یەرموک کردبوی لەو زەویەی وەری گرتبوو وەک ئەفسەرانی تر.\n- لەوانە هەموی گرنگتر سەرۆکی کۆمار هیچ خانویەکی نەبوو جگە لەوەی لەباوکیەوە بەشێکی وەک میراتی بۆ مابۆوە.. هیچ پارەیەکیشی لە بانک نەبوو.\n-سەرۆک کۆمارێکی تر جگە لە خانویەکی گەرەکی یەرموک کە لەسەر پارچە زەویەک دروستی کردبوو کە وەک ئەفسەر وەری گرتبوو ، هیچی تری نەبوو.. کە بە قەرزی عەقار کردبوی و دواتر کە نەفی کرا بۆ دەرەوەی عیراق وەک هەر کەسێکی تر بەدیار رسقی خواوە دانیشتبوو..\n-سەرۆک کۆمارێک.. کە ئەفسەرێکی پێشویی موچە باڵا بوو.. مناڵەکانی دەچونە نەخۆشخانەی حکومیی بۆ چارەسەری پزیشکیی.. ئەندامانی خێزانەکەی زۆربون.. جگە لە خانوەکەی هیچی نەبوو.. زەوی وەرنەگرتبوو نە قیستی خانوو.. لەبەرئەوەی کە ناوی خۆی تۆمارکردبوو نوسیبوی کە خانوی هەیە .. بۆیە مافی وەرگرتنی زەوی نەبوو کە بە ئەفسەران دەدرا... هیچ کات پۆستەکەی بەکارنەهینا بۆ داواکاری شەخسیی .. کە خانەنشین بوو لە باخچە بچوکەکەی مەڵەکەیان سەوزەو تەماتەو بامێی ئەروان و بۆ چێشت لێنان و خواردنی ماڵ بەکاری دەهێنا.. موچەی خانەنشینی بەشی نەدەکرد..\n- سەرۆک وەزیرانێک ..خزمەتی زیاتر لە چل ساڵی هەبوو لەخانویەکی حکومیی کرێدا دەژیا کە خۆی کرێکەی دەدا .. دوای مردنی هیچ شتێک نەبوو کە موڵکی بێت.. لە ترۆپکی دەستپاکیدا بوو.\n- دەیان بەرپسی باڵا شەو رۆژیان خستبۆە سەریەکتر بۆ خزمەتی عیراق .. مردن و جگە لە کاری چاکە بۆ وڵاتەکەیان هیچیان لە پاش خۆیان بەجێ نەهێشت .. زۆر رێز و ستایشم هەیە بۆیان .. ئەمڕۆ شکۆمەندانە تێان ئەروانم .\n-عێراق ئاوها بوو .. عێراقی ئەزیز و فەخر.. زەمەنی ئێمە ئاوا جوان بوو .. زەمەنی باوکمان جوانتر..\n- کەواتە ئەوانە وەجاخزادەکانی عێراق بوون .. کە عێراقیەکان فەخریان پێوە دەکەن .. میژووش لاپەرەکانیان بە رەونەقەوە دەنوسێتەوە .. بەدیداری خوای خۆیان دەگەن بە دڵێکی پاکەوە.. روو سپین .. و پەرتوکەکانیان لە لای راستیانە.. و فریشتەکان سوژدە بۆ کارەکانیان دەبەن وەک ڕیز .. پێیان دەڵێن وەرنەوە ژورەوە بە ئاشتی ..\n- ئەی ئێوە بەرپرسە عیراقیەکانی ئەمڕۆ لەکوێی ئەو لوتکانەدان؟؟\n- چ ناوێک لە سیاسیەکانی ئەمڕۆی عێراق بنێین؟؟ بە خودا هیچ ناوو ناونیشانێک نادۆزمەوە قابیلی هەلسوکەوتی ناشایستەو بێ مانایان بێت لە هەموو یاساکانی سەرزەوی و ئاسمان ...\n- بەداخەوە بۆ عێراقی ئەمڕۆمان .. کەلەلایەن بەرپرسەکانیەوە تاڵان دەکرێت... هەروەها لەلایەن ئەوانەی خۆیان ناودەنێن نوینەرانی گەل.. هەروەها لەلایەن دادگا و دادوەرەکانیەوە .. ئەیدزن هەر بەئاشکراو بەبێ حەیاو حورمەت.. بەبێ حیساب..\nو: ئارام سەعید


سەرۆك كۆمار: مووچەی هاووڵاتییانی هەرێمی كوردستان وەك سەرجەم هاووڵاتییانی تری عیراق مافێكی دەستوورییە – تۆڕی میدیایی خەڵک\n2020/04/28 - 9:36 PM\nد. بەرهەم ساڵح سەرۆك كۆماری عیراق، ئەمڕۆ سێشەممە ٢٠٢٠/٤/٢٨ لەگەڵ سەرۆكی لیژنەی دارایی ئەنجومەنی نوێنەرانی عیراق و چەند ئەندامێكی تر لیژنەكە كۆبووەوە.\nئەنجومەنی نوێنەرانی عیراقبەرهەم ساڵحسەرۆك كۆماری عیراقعيراقڤایرۆسی كۆرۆنامووچەی فەرمانبەرانهەرێمی كوردستان


یەمەن.. بە هۆی زنجیرەیەک تەقینەوە حەوت مەدەنی كوژران\n– گوتەبێژی هێزە هاوبەشەكان لە رۆژئاوای یەمەن، وەزاح دەبیش: “لە ئاكامی زنجیرەیەك تەقینەوە لە كۆگایەكی چەك و تەقەمەنی حووسییەكان، حەوت مەدەنی كوژران و ٢٠ی دیكەش برینداربوون”.\nیەمەن ــ AA\nگوتەبێژی هێزە هاوبەشەكان لە رۆژئاوای یەمەن، وەزاح دەبیش رایگەیاند كە لە ئاكامی زنجیرەیەك تەقینەوە لە كۆگایەكی چەك و تەقەمەنی حووسییەكان لە رۆژئاوای یەمەن، حەوت مەدەنی كوژران و ٢٠ی دیكەش.\nوەزاح دەبیش لە لێدوانێكدا بۆ ئاژانسی ئانادۆڵو ئاشكرایكرد، زنجیرەیەك تەقینەوە لە كۆگایەكی چەك و تەقەمەنی حووسییەكان لە گەڕەكی زەعفەران باشووری شاری حودەیدە روویداوە و لە ئاكامدا، حەوت مەدەنی كوژراون و ٢٠ی دیكەش برینداربوون.\nگوتەبێژی هێزە هاوبەشەكان لە رۆژئاوای یەمەن باسی لەوەشكرد كە بە هۆی تەقینەوەكانەوە، ژمارەیەك خانووی نزیك كۆگاكە خاپوور بوون، هەروەها دەیان خێزانی گەڕەكەکە ماڵوحاڵی خۆیان جێهشتووە و ئاوارەی گەڕەكەكانی دیكەی شارەكە بوون.\nوەزاح دەبیش روونیشیكردەوە، ئەو كۆگایەی كە تەقینەوەكانی تیادا روویداوە، كارگەیەكی دروستكردنی پلاستیك بوو كە حووسییەكان دەستیان بەسەرداگرتووە و وەك كۆگایەكی چەك و تەقەمەنی تایبەت بە خۆیان بەكاری دەهێنن.\nناوبراو وردەكاری و زانیاری زیاتری سەبارەت بە هۆکاری تەقینەوەكان نەخستەڕوو و جەختیكردەوە كە هێزەكانیان هیچ پەیوەندییەکیان بەو تەقینەوانەوە نییە.\nهیچ روونكردنەوە و زانیارییەك لەوبارەوە لە لایەن حووسییەكانەوە بڵاونەكراوەتەوە.


پارتی و زاهیر ڕۆژبه‌یانی – Denegkan\nپارتی و زاهیر ڕۆژبه‌یانی\nbydengekan\tMarch 28, 2012\tگشتی\nپێوه‌ندیی ماڵباتی ئێمه له‌گه‌ڵ زاهیر ڕۆژبه‌یانی ڕه‌نگه له‌گه‌ڵ زۆربه‌ی هاوڕێكانی جیاواز بێ، به‌لایه‌نی كه‌مه‌وه له‌به‌رئه‌وه‌ی ئێمه به‌ر له خوێندنه‌وه و نووسین و خۆهه‌ڵقورتاندن له بواره‌كانی ڕۆشنبیری و هونه‌ر ئه‌و كه‌سایه‌تییه‌مان ناسیوه، خه‌ڵكی گه‌ڕه‌كێك بووین و دروست ماڵیشمان به‌رامبه‌ر به‌یه‌كتر بوو، بۆیه بۆ ئێمه جیا له كه‌سایه‌تییه ئه‌ده‌بی و ڕۆشنبیرییه‌كه‌ی، وه‌ك سۆزێك پتر هه‌ستمان به‌برا گه‌وره‌ییه‌كه‌ی ده‌كرد، دوای ئه‌وه‌ی سه‌روكاریشمان چووه سه‌ر خوێندنه‌وه و پاشان نووسین، بێگومان به‌ر له من “ئازاد و نه‌وزاد”ی برام، ئه‌وكات زاهیر ڕۆژبه‌یانی له هه‌ره نزیكترین كه‌سه‌كان بوو به‌دیارمانه‌وه، ئیتر ئه‌و پێوه‌ندییه تا دوا ساته‌كانی ژیانی به‌رده‌وامیی هه‌بوو، ئه‌مه جیا له‌وه‌ی ته‌نانه‌ت ماڵباتی “فه‌وزیه عزه‌دین ڕه‌شید”ی هاوسه‌ریشی به‌ئێمه‌مانان نامۆ نه‌بوون و جۆرێك له پێوه‌ندیمان هه‌بوو، چونكه هه‌موومان په‌روه‌رده‌ی هه‌مان گه‌ڕه‌كی كه‌ركووك “شۆریجه” بووین.\nمه‌به‌ستم له‌و كورته پێشه‌كییه ته‌نیا ئه‌وه‌یه پێوه‌ندیی زاهیر ڕۆژبه‌یانی و خاتوو فه‌وزیه له‌گه‌ڵ ماڵباتی ئێمه‌دا جۆره قووڵبوونه‌وه‌یه‌كی له‌گه‌ڵدا بووه كه سۆزێكی بێوێنه‌ی دروست كردبوو، ئه‌وه‌ش وایكردبوو بۆ ئه‌وكاتی كۆتای حه‌فتا و سه‌ره‌تای هه‌شتاكان و ده‌مكوتینمان له سیاسه‌ت، به‌زۆربه‌ی شته‌كانی یه‌كتر ئاگه‌دار بووین و تا ڕاده‌یه‌كی زۆر نهێنیی كاری سیاسی له نێوانماندا كه‌م بووبووه‌وه، ئه‌گه‌رچی كاك زاهیر له‌و ڕووه‌وه وه‌ك فكری سیاسی له هه‌موومان جیاواز بوو، ڕه‌نگه هه‌ر له‌به‌ر ئه‌وه‌ش بێ له ژێر ئه‌و مانشێته‌دا ئه‌م چه‌ند وشه‌یه بنووسمه‌وه.\nئه‌گه‌ر حزبی كوردی به‌نموونه‌ی بێئه‌مه‌كی و داوه‌شاوی باس بكه‌م، كاك زاهیر ده‌بێته زیندووترین به‌ڵگه بۆ بێئه‌مه‌كیی حزب كه بڕوا ناكه‌م ده‌سه‌ڵاتێكی زه‌به‌لاحی وه‌ك پارتی بتوانێ خۆی لێ ته‌ریك بكا.. ئه‌دی جیا له‌وه‌ی وه‌ك ئێمه زانیومانه ئه‌و كه‌سایه‌تییه له سه‌ره‌تای گه‌نجییه‌وه ژیانی بۆ ئه‌و حزبه ته‌رخان كرد و له خزمه‌تیدا بووه، ئێمه‌ش كه له سه‌ره‌تای ساڵانی هه‌شتاكاندا له كه‌ركووك خۆمان خزانده ناو رێكخراوه‌كانی یه‌كێتیی نیشتمانی كوردستان و به‌تایبه‌تیش كۆمه‌ڵه‌ی ڕه‌نجده‌ران، ئه‌وكات پارتی له كه‌ركووكدا ئه‌وه‌نده لاواز و بێكه‌س بوو، ته‌نانه‌ت باسكردنیشی به‌شێوه‌ی ئه‌رێنی له‌ناو چینی گه‌نجاندا ئه‌سته‌م بوو، ئێمه گه‌نجانی كوردی كه‌ركووك زۆربه‌مان له‌و هێڵانه‌دا كارمان ده‌كرد، له‌ناو هاوڕێكانماندا تاكه‌كه‌س زاهیر ڕۆژبه‌یانی بوو كه ئه‌وكاتیش به‌شانازییه‌وه باسی له پارتیبوونی خۆی ده‌كرد.. ڕاستیتان ده‌وێ تا سه‌ره‌تای نه‌وه‌ده‌كانیش له كه‌ركووكدا جیا له كاك زاهیر كه‌سمان نه‌ده‌ناسی پارتی بێ، یان ته‌نانه‌ت داكۆكیش له پارتی بكات، بۆیه زۆر جار كه له دووریی خۆی باسیمان ده‌كرد، بۆ هه‌وای هه‌وه‌س و پێكه‌نینی هاوڕێیانه‌ی ئه‌وكات ده‌مانگوت “ئه‌گه‌رچی كاك زاهیر پارتییه، به‌ڵام ڕۆشنبیرێكی گه‌وره و كه‌سایه‌تییه‌كی زۆر جوانه”، ئه‌مه واته پارتیبوونمان به‌خه‌وش ده‌بینی، وێڕای ئه‌وه‌ش كاك زاهیر هه‌میشه له پره‌نسیپه‌كانیدا سوور بووه له‌وه‌ی پارتییه‌كی دڵسۆز بێ و له‌وه‌ش پتر هه‌موو ده‌زانن ئه‌و كه‌سایه‌تییه دواتر له‌گه‌ڵ ئه‌و حزبه‌دا چۆن هه‌ڵسوكه‌وتی كرد و دواتریش حزبه‌كه چۆن پاداشتی دایه‌وه!.\nمه‌به‌ستم نییه به‌وردی باسی پێوه‌ندیی خۆم له‌گه‌ڵ كاك زاهیر بكه‌م تا سۆزم به‌سه‌ردا زاڵ نه‌بێ، ئه‌وه‌نده نه‌بێ جیا له بواره ڕۆشنبیرییه‌كه و به‌تایبه‌تیش له ڕووی زمانی كوردییه‌وه كه سوودی زۆرم له‌و كه‌سایه‌تییه بینیوه، له بواری ڕۆژنامه‌وانیشدا به‌شێكی كاریگه‌ری ئه‌م دۆخ و ئه‌م شاره‌زاییه‌ی ئێسته‌ی من له‌و بواره‌دا بۆ پاڵپشتییه‌كانی كاك زاهیر ده‌گه‌ڕێته‌وه، به‌ڵام له‌وه‌ش پتر كه له كۆتای نه‌وه‌ته‌كانه‌وه بۆ ماوه‌ی چه‌ند ساڵێك له نزیكه‌وه كارم له‌گه‌ڵدا كرد و زیاتریش له ڕۆژنامه‌ی “برایه‌تی”، ئه‌وكات كه‌سایه‌تیی سه‌نگینی ئه‌وم له به‌رپرسیاریه‌تیدا پتر بۆ ده‌ركه‌وت، ئه‌ویش وه‌ك نموونه‌یه‌كی تا ئه‌وپه‌ڕی لێبورده‌یی و له‌خۆبوردوویی و خزمه‌تكردنی ئه‌و ڕه‌وته‌ی بڕوای پێی هه‌بوو، بۆیه له زۆر شوێندا باسم كردووه كه زاهیر ڕۆژبه‌یانی ئه‌وه‌نده‌ی “مه‌لایی”یه ئه‌وه‌نده پارتی نییه، واته ده‌گمه‌ن بوون ئه‌وانه‌ی له‌ناو پارتیدا ئه‌وه‌نده‌ی ئه‌و ڕێبازی مه‌لا مسته‌فای بارزانییان خوێندبێته‌وه و لێی تێگه‌یشتبن، بۆیه به‌ماوه‌یه‌كی كه‌می قسه‌كردن له‌گه‌ڵ كاك زاهیر له‌باره‌ی پارتییه‌وه، بۆت ڕوون ده‌بووه‌وه كه بۆچوونه‌كانی له زۆربه‌ی به‌رپرسانی پارتی و به‌تایبه‌تیش هێڵی ڕاگه‌یاندنی پارتی جیاواز بوو، چونكه ئه‌و مامه‌ڵه‌ی له‌گه‌ڵ ڕۆحی پارتیدا ده‌كرد نه‌ك هه‌ڵپه و ڕاكه‌ڕاكه به‌دوای به‌رژه‌وه‌ندییه كه‌سییه‌كانی وه‌ك زۆربه‌ی ئه‌وانه‌ی له‌ناو ڕاگه‌یاندنی پارتیدا و به‌به‌رچاوی سه‌ركردایه‌تییه‌كه‌یانه‌وه له دواتردا دژایه‌تییان ده‌كرد.. ئه‌دی ئه‌مه‌یه جیاوازیی نێوان كاك زاهیر و به‌شێكی زۆر له پارتییه‌كانی ئه‌وكاتی ناو ڕاگه‌یاندنی ئه‌و حزبه، بۆیه ده‌ڵێم ئه‌وكات كه له كه‌ركووكدا پارتیبوون وه‌ك خه‌وشێك ده‌بینرا و كه‌چی كاك زاهیر هه‌ر پارتی بوو و تا دوا ساته‌كانی ژیانشی خۆی هاوشانی حزبێكی تر نه‌كرد، ئه‌مه بۆ ئه‌و ته‌نیا پێوه‌ستبوون به‌ڕێبازی بارزانیی باوك ده‌گه‌یه‌نێ، ئه‌دی زۆربه‌ی ئه‌وانه‌ی له‌ناو ڕاگه‌یاندنی پارتیشدا دژایه‌تییان ده‌كرد و كاریان بۆ په‌راوێزخستنی كرد، ئه‌وانیش وه‌ك من پێشتر پارتی نه‌بوون.. هه‌ر كه‌سێكیش ئه‌م نووسین و گێڕانه‌وه‌یه‌ی من به‌نابه‌ڵه‌د و ناڕاست ناو ده‌بات، با ئه‌و دیمانه‌یه بخوێنێته‌وه كه گۆڤاری “سه‌كۆی تۆ” له ژماره 15ی ئابی 2011 له كاتی نه‌خۆشییه‌كه‌ی له‌گه‌ڵ زاهیر ڕۆژبه‌یانیدا ئه‌نجامی داوه.\nله‌و دیمانه‌یه‌دا كاك زاهیر له‌باره‌ی كاركردنی خۆی له‌ناو پارتیدا ده‌ڵێ “ئه‌ندامی دوو مه‌كته‌ب بووم، به‌ڵام نازانم بۆ له پڕێكدا له هه‌ردوو مه‌كته‌ب دوور خرامه‌وه” واده‌زانم ئه‌مه زیندووترین ئه‌و گوته‌یه‌ی منه كه ده‌ڵێم حزبی كوردی تا ئه‌وپه‌ڕی بێئه‌مه‌كن.. ئه‌دی زاهیر ڕۆژبه‌یانی نه پیر و په‌ككه‌وته بوو و نه مریشكیش بوو تا له هێلكه بچێته‌وه، ئه‌و تا مردنی ڕۆشنبیر و سیاسه‌تكار و ڕۆژنامه‌وانێكی گه‌وره‌ی كورد بوو، خێره له‌ناو ئه‌و هه‌موو پیر و په‌ككه‌وته‌یه‌ی ناو پارتی، له ئه‌ندامیه‌تیی دوو مه‌كته‌ب دوور ده‌خرێته‌وه و هه‌موو ئه‌مانه‌ش به‌به‌رچاوی سه‌ركردایه‌تیی حزبه‌كه‌وه ده‌كرێن و گوێی خۆیانی لێ ده‌خه‌وێنن؟!.\nمن نازانم له سه‌روبه‌ندی نه‌خۆشییه‌كه‌یدا كه پتر له ساڵی خایاند پارتی هه‌ڵوێستی به‌رامبه‌ر به كاك زاهیر چی بووه و چۆن ئاوڕیان لێ داوه‌ته‌وه. به‌ڵام ئه‌وه باش ده‌زانم هه‌رچییان بۆ كردبێ، ناتوانن قه‌ره‌بووی ئه‌و گورزه كاریگه‌ره بكه‌نه‌وه كه له هه‌ڕه‌تی توانا و كاركردنیدا لێیان دا و هه‌ستیان وێران كرد.. بۆیه پێویستیم به‌وه نییه زۆربه‌ی بۆچوونه‌كانی كه له‌و دیمانه‌یه‌ی “سه‌كۆی تۆ”دا باسی كردوون و منیش لێره‌دا دووباره‌یان بكه‌مه‌وه، ئه‌وه‌نده نه‌بێ به‌هیوام ئه‌وه‌ی مه‌به‌ستیه‌تی له ئازاره‌كانی دوا ته‌مه‌نی ئه‌و كه‌سایه‌تییه گه‌وره‌یه‌ی كورد تێبگات، با به‌دواداچوون بكات و ئه‌و دیمانه‌یه بخوێنێته‌وه.. بۆ ئێمه‌ش شتێك نه‌ماوه‌ته‌وه جیا له‌وه‌ی فرمێسكی خه‌م بۆ ئه‌و برا گه‌وره‌یه بڕێژین و ئه‌زموونێكیش بێ بۆمان كه چیتر بڕوا به‌حزبی كوردی نه‌كه‌ین.\nPrevious ئەم گاڵتەجاری و سیناریۆیە بەسە!\nNext رۆژئاوا و زمانی كوردی


لەگەڵ بوونی سزاکانی سەرئێران، عێراق هێشتا لەکڕینی غازی ئێران بەردەوامە\n14/05/2019 288 جار خوێندراوه‌ته‌وه\nشارپرێس:وەرگێڕانى: یاسین نادر\nوتەبێژی وەزارەتی نەوتی عێراق ڕایدەگەیەنێت، لەگەڵ بوونی سزاکانی ئەمریکا لەسەر وڵاتی ئێران، عێراق هێشتا لە کڕینی غازی ئێران بەردەوامە.\nعاسیم جیهاد وتەبێژی وەزارەتی نەوتی عێراق لە گفتگۆیەکی لەگەڵ ئاژانسی ئیسپۆتینگ-دا ڕایگەیاند، لەگەڵ بوونی فشارەکانی ئەمریکا بۆ پابەندبوونی عێراق لەسزاکانی سەرئێران، عێراق هێشتا لە کڕینی غازی ئێران بەردەوامەو وەک بەرهەمێکی زۆر پێویستی وڵاتەکەی لێی دەڕوانێت.\nجیهاد هەروەها ڕاشیگەیاند، عێراق لەئێستادا پێویستییەکی تەواوەتی بەنەوتی پاڵفتەکراوی ئێرانیش هەیەو لە هەوڵی بەردەوامیشدایە تا جێگرەوەیەک بۆ نەوتی ئێران بدۆزێتەوە، لەگەڵ ئەمانەشدا غازی ئەم وڵاتەشی تاماوەیەکی کورتخایەن پێویست دەبێت.\nوتەبێژی وەزارەتی نەوتی عێراق ڕوونیشیکردەوە، لەکاتێکدا وڵاتی ئێران بەردەوامی بەهەناردەکردنی نەوت وغازی سروشتی بۆ عێراق دەدات، وڵاتی عێراقیش بەردەوامی بەکارکردن لە دروستکردنی پڕۆژەی جیاواز بۆ کەمکردنەوەی هاوردەکردنی بەرهەمی نەوت و غاز لە وڵاتان دەدات، کە ئامانج لەمکارەی عێراقیش گەیشتن بە خۆبژێوی و خۆبەرهەمهێنان بێ پێویستی بە وڵاتانیترە.\nعاسیم جیهاد لەبارەی کاتی دیاریکراویش بۆ قۆناغی خۆبژیوی عێراق لە بواری هاوردەکردنی غاز‌ی ئێرانەوە بەتایبەت، ڕایگەیاند، تا ساڵانی 2021و 2022، عێراق هەوڵدەدات، چیدی خۆی پێویستییەکانی غازی وڵاتەکەی دابین بکات.\nپێش لە لێدوانەکانی ئەم وتەبێژەش، نوێنەری فەرمیی وەزارەتی کارەبای عێراق ڕایگەیاند، کە عێراق لانیکەم ساڵێکی بۆ پڕکردنەوەی غازی ئێران پێویستە، لە ئەگەری ڕاگرتنی هاوردەکردنی غازی ئێرانیش، عێراق بڕی 2,800مێگاوات کارەبا لەدەستدات.


هۆشیار عه‌بدوڵا: پێداچوونه‌وه به سه‌رجه‌م گرێبه‌سته‌كانی نه‌وتی عیراق و هه‌رێمدا ده‌كرێته‌وه\nهۆشیار عه‌بدوڵا، ئه‌ندامی لیژنه‌ی دارایی له ئه‌نجومه‌نی نوێنه‌رانی عیراق باس له خاڵێكی گرنگی یاسای بودجه‌ی 2021ی عیراق ده‌كا و ده‌ڵێت، پێداچوونه‌وه به سه‌رجه‌م گرێبه‌سته نه‌وتییه‌كان ده‌كرێت.\nئاوێنە: هۆشیار عه‌بدوڵا، له فه‌یسبوكی خۆی بڵاویكردووه‌ته‌وه: "یەکێکی تر لەو خاڵە گرنگانەی یاسای بودجه‌ی عیراق کە کەمتر دەرفەت هه‌بوە ئاماژەی پێ بدەین، پێداچونەوەیە بە تێکرای گرێبەستەکانی نەوت لە عیراقدا".\nده‌شڵێت: "ئێمە لە لیژنەی دارایی پێداگیریمان کرد کە گرێبەستەکانیی سەرتاسەری عیراق بەوانەی هەرێمیشەوە بگرێتەوە".\nهۆشیار عه‌بدوڵا، ئاماژه‌ی به‌وه‌شداوه: "كه یاساکە بەگشتی و ئەو مادانەی کە جێگە کراونەتەوە لە بەرژەوەندی خەڵک بەتایبەتی پێویستی بەو رستەیە هەیە کە هاوڵاتیان لە نەوشیروان مستەفایان خواستوە و دەیڵێنەوە؛\nعیبرەت لە جێبەجێکردندایە".\nشەوی رابردوو، ئەنجومەنی نوێنەرانی عیراق پرۆژەیاسای بودجەی 2021ی پەسەندکرد، کە پرۆژەیاساکە لە 58 ماددە پێکهاتبوو، تیایدا پشکی کورد بەپێی مادەی 11 پەسەندکرا بەوپێیەش ئەگەر هەرێم پابەندبێت بەو ئیلتزامە داراییەی لەسەریەتی حکومەتی عیراق تا كۆتایی ساڵ نۆ بۆ 10 تریلیۆن دیناری بۆ دەنێرێت.


ئەنجومەنی ئاسایشی هەرێمی کوردستان ڕاگەیاندراوێکی بڵاو کردەوە و تێیدا ئاماژەی بەوە کرد کە خۆپیشاندانی شارستانی و ئاشتییانە مافی هاووڵاتییانە، بەڵام ئەوەی دەبینرێت، دەرچوونە لە چەمکی خۆپیشاندان.\nئەنجومەنی ئاسایش ڕاگەیاندنێکی بڵاو کردەوە\nئەنجومەنی ئاسایشی هەرێمی کوردستان ڕاگەیاندراوێکی بڵاو کردەوە و تێیدا ئاماژەی بەوە کرد کە خۆپیشاندانی شارستانی و ئاشتییانە مافی هاووڵاتییانە، بەڵام ئەوەی دەبینرێت، دەرچوونە لە چەمکی خۆپیشاندان.\nڕاگەیەندراوێک لە ئەنجوومەنی ئاسایشی ھەرێمی کوردستانەوە\nبەداخەوە لەم چەند رۆژانەی رابردوودا گرژی و ئاڵۆزی لە چەند ناوچەیەکی سنووری سلێمانی و گەرمیان و ھەلەبجە ڕووی دا کە زیانی گیانی و ماددی لێکەوتەوە. خۆپێشاندانی شارستانی و ئاشتیانە مافی ھاوڵاتیانە، بەڵام ئەوەی دەبینرێ دەرچوونە لە چەمکی خۆپێشاندان، بۆیە داوا لە ھاوڵاتیانی خۆشەویست دەکەین رێگە نەدەن داوا ڕەواکانیان ئاوێتەی ئەجندای سیاسیی گوماناوی ناوخۆیی و ناوچەیی ببن.\nلە سوونگەی پەرۆشیمان بۆ ئاسایشی نیشتیمانیی ھەرێم، داوای وریایی و چاوکراوەیی زیاتری ھاوڵاتیان دەکەین. پێویستە گەلەکەمان بە یەکھەڵوێستی ئەم قۆناغە ببڕێت .دەبوایە ئەم خۆپێشاندانانەی ئێستا بە ئاراستەی دژایەتی ئەو سیاسەتە ناڕەوایەی دەسەڵاتی بەغدا بێت کە لە دوای ڕووداوەکانی ١٦ی ئۆکتۆبەر سیاسەتی ئابلوقەدان و برسی کردنی ھاوڵاتیانی ھەرێمیان گرتۆتە بەر.\nدەسەڵاتدارانی بەغدا خۆیان لە دانووستان لەگەل ھەرێم دەدزنەوە و لە ھەمانکاتدا ئابلوقەی ئابووری و سیاسی و ھەرەشەی سەربازیان لە سەر ھەرێم بەردەوامە. ئەوان گرەو لە سەر تێکچوونی رەوشی ناوخۆیی ھەرێم دەکەن، بۆیە ئەم رەوشە تەلە و داوێکی مەترسیدارە کە شیرازەی سیاسی و کۆمەڵایەتی ھەرێم دەکاتە ئامانج. داوا لە ھاوڵاتیانی خۆشەویستمان دەکەین ھەستیاریی قۆناغەکە لەبەرچاو بگرن و رێگە نەدەن خەلکانێک لە پەنای داواکانی ئەوان پەلاماری دامودەزگاکان و موڵکی گشتی بدەن.\nداوا لە ھەموو دامودەزگا ئەمنیەکانی ھەرێم دەکەین بە شێوەیەکی بەرپرسانە ڕووبەڕووی ھەر کارێکی تێکدەرانە ببنەوە و سەرو ماڵی ھاوڵاتیان و موڵکی گشتی و سەقامگیری و ئاسایشی ھەرێم بپارێزن.


له‌سه‌ر زیاده‌ڕۆیی بۆسه‌ر زه‌وی گشتی 11 كه‌س له سلێمانی ده‌ستگیركران\nبه‌ڕێوه‌به‌رایه‌تی پۆلیسی پارێزگای سلێمانی ئاشكرایكرد، هێزه‌كانى پۆلیسى راپه‌ڕین 19 تۆمه‌تباریان ده‌ستگیركردوه، كه به‌شێكیان زیاده‌ڕۆییان كردوه‌ته‌سه‌ر زه‌وى گشتى.\nبه‌شى راگه‌یاندن و په‌یوه‌ندییه‌كانى سه‌ربه به‌ڕێوه‌به‌رایه‌تی پۆلیسی پارێزگای سلێمانی له‌بڵاوكراوه‌یه‌كدا ئاماژه‌ى به‌وه‌داوه، له درێژه‌ی كارو چالاكییه‌كان بۆ ده‌ستگیركردنی تۆمه‌تباران و كه‌سانی له یاسا هه‌ڵاتو، رۆژی 27-1-2019 هێزه‌كانی بنكه‌ی پۆلیسی راپه‌ڕین، 19 تۆمه‌تباریان ده‌ستگیركردوه، كه به‌شێك له‌و تۆمه‌تبارانه زیاده‌ڕۆییان كردبوه‌سه‌ر زه‌وی گشتی .\nباس له‌وه‌شكراوه، هه‌رچه‌نده پێشتر و له چه‌ند ئاگاداركردنه‌وه‌یه‌كدا هاووڵاتیانی شاری سلێمانی ئاگاداركرانه‌وه له‌وه‌ی زیاده‌ڕۆیی نه‌كه‌نه‌سه‌ر موڵك و ماڵی گشتی، به‌ڵام له سنوری راپه‌ڕین چه‌ند تۆمه‌تبارێك زیاده‌ڕۆییان كردوه‌ته‌سه‌ر زه‌وی گشتی هه‌ربۆیه 11 كه‌س ده‌ستگیركراون.\nهه‌ر له‌و هه‌ڵمه‌ته‌ی هێزه‌كانی پۆلیسدا توانراوه 8 تۆمه‌تباری تر ده‌ستگیر بكرێن به‌پێی مادده‌كانی432 ، 453 ، 456 له‌یاسی سزادانی عیراقی و مادده‌ی 2ی خراپ به‌كارهێنانی مۆبایل، له ئێستاشدا سه‌رجه‌م تۆمه‌تباران به فه‌رمانی دادوه‌ر راگیراون و په‌ڕاوی لێكۆڵینه‌وه‌شیان بۆ كراوه‌ته‌وه.\n1/28/2019 12:53:34 PM


پێوەری خوێندنەوەی ئاو هاووڵاتیانی سۆرانی نیگەران كردووە | دەزگاى زارى کرمانجى\nپێوەری خوێندنەوەی ئاو هاووڵاتیانی سۆرانی نیگەران كردووە\nمحەمەدباڵەك – سۆران : چەند ساڵێك بەر لە ئێستا، پێوەری خوێندنەوەی ئاو بۆ دووكان و ماڵەكان دانران بەمەبەستی رێگری كردن لە زێدەڕۆیی ئاو و دانانی نرخ بەپێی بەكار هێنان، بەڵام ئەو سیستەمە بەهۆی نزمی كواڵێتی پێوەرەكان و چەند هۆكارێك كاری پێنەكرا .\nساڵی رابردوو لەلایەن وەزارەتەكانی شارەوانی و كارەبای حكومەتی هەرێمی كوردستان بە هەماهەنگی لەگەڵ كۆمپانییایەكی جێبەجێكاری پرۆژەی كارپێكردنی ئاو سیستەمێكی نوێیان هێنایە كوردستان لەرێگای دانانی داتا بەیسێك بە شێوەی باركۆد بۆ دوكانەكان و ماڵەكان، بڕی پارەی بەكارهێنان بۆ هاوبەشان دیاری دەكات، بەڵام بە گووتەی هاووڵاتییان و بەكارهێنەران ئَێستا سیستەمەكە بەشێوەیێكی هەڕەمەكی پێوەری ئاو دەخوێنێتەوە، كەبڕێكی زۆری پارە بۆ دوومانگ دەگەڕێتەوە، ئەمەش بۆتە ماییەی نیگەرانی دانیشتوانانی سۆران و لەرێگەی زاری كرمانجیەوە داوای چارەسەر دەكەن.\nیاسین عەلی دانیشتووی شاری سۆرانە و بۆ زاری كرمانجی گووتی" بەر لە بەستنی پێوەر، حكومەت و فەرمانگەی ئاو مانگانە لە هەر ماڵێك بڕی 10 دەهەزار دیناریان لە هاوبەشانی ئاو وەرئەگرت، كاتێك ئەم سیستەمە دانرا زۆر دڵخۆش بووین، چونكە وامانزانی ئەم پێوەرە هێندە پارە ئەخوێنێتەوە كەبەكاری دێنی، بەڵام وا نەبوو، ئێستا ئەو بڕەی لە مانگێك بۆت دێتەوە كرێی زیاتر لە ساڵێكە، ئەمەش ناهەقیە بەرامبەر ئێمە دەكرێت و هیوادارین چارەسەرێكی جددی و خێرا بكەن و ئەم سیستەمە رەت بكەنەوە".\nئامینە رزگار ئافرەتێكی ماڵەو بەنیگەرانیەوە بۆ زاری كرمانجی گووتی" كارمەندانی وەرگرتنی پارەی ئاو هاتونەتە ماڵەكەمان و لە بەرامبەر مانگێكدا داوای 65 هەزار دیناری ئاویان لێكردم، نازانین باوەڕ بەكام سیستەمە بكەین، جاران بۆ هەموو مانگێك تەنها 10 دە هەزار دیناریان وەرئەگرت، بەم شێوەیە زۆر باشتر بوو نەك وەك ئێستا هەر مانگەو بڕێكی زۆری دیاری نەكراو پارە بهێتەوە، چونكە ئەمە گومان لای ئێمە دروست دەكات، ئەگەر وابێت كەس ناچار نیە ئەم پارەیە بدات و هەر ماڵەو بۆخۆی ئاو بەتانكەرەكان ئەكڕێت".\nمحەمەد نیعمەت دوكاندارێكە و بۆ زاری كرمانجی گووتی" دوو مانگ بەر لە ئێستا تیمە گەڕۆكەكانی خوێنەری پێوەری ئاو هاتنە دووكانەكەم و بەو ئامێرەی پێیانە پێوەری ئاوەكەیان خوێندەوە بڕی یانزە هەزارم بۆ هاتبۆوە، بەڵام چەند رۆژێك پێش ئێستا هاتن و گووتیان بڕی 115 هەزار دینار هاتۆتەوە، دەبێت سەردانی فەرمانگەی ئاو بكەیت، من دەپرسم ئایا ئەوان خۆیان باوەڕ بەوە دەكەن لەماوەی مانگێك ئەم هەموو بڕە ئاوە سەرف كرابێ لەكاتێكدا رۆژێك نا رۆژێك ئاو بەر ئەدرێتەوە؟، ئەگەر ئەشڵێن ئەم سیستەمە هەڵەیە، كە هەڵەیە بۆچی خستیانە كار؟ بۆ دەبێ گاڵتە بەخەڵكی بكرێت و ئەم هەموو پارە لە سیستەمێكی وەها سەقەت خەرج بكرێت، من وەڵامەكە بۆ ئەوان بەجێدەهێڵم هیوادارم وەڵام بدرێنەوە".\nسامان سەعید هاووڵاتیێكی تری دانیشتوی سۆرانەو بۆ زاری كرمانجی گووتی" جارێك پێوەری ئاو و جارێك پێوەری كارەبا، هەرجارەو بەزمێك بە ئێمە دەكرێت و بوینەتە خۆراكی ئەوان و ئەم پێوەرانەش بەخواستی ئەوان كار دەكات، هەرچەندە ئەم پێوەرانەی دانران و رەت كرانەوە چەندین جۆریان هەیەو هەمووشیان یەك ماڕكەن، بەڵام نرخیان جیاوازبوون دەرخەری ئەوەبوو مەبەستیان بازرگانی بوو، بەگیرفانی ئێمە، بەڵام دواتر لەپڕ رەتكرانەوەو ئێستاش بەهەمان شێوە سیستەمێكی ناڕێكیان هێناوەو هەرجارەو هەندێك پارە دێتەوە .\nسامان زیاتر دەڵێت" هەموو دونیا بە سیستەم كار بە ئاوو كارەباو سەرچاوەكانی دیكەی ووزە دەكەن، بەڵام هیچ ووڵاتێك وەك كوردستان خەڵكەكەی ناچەوسێنرێتەوەو لە رێگای ئەم جۆرە پێوەرانە فێلێیان لێناكرێت، هیوادارین سیستەمێكی تازە بهێنن و چیتر فێڵ لەخەڵكی نەكەن".\nناهیدە عوسمان ئافرەتێكی تری شاری سۆرانە و بە زاری كرمانجی گووت " هێنانی ئەم سیستەمە كارێكی باش بوو، بەڵام كاركردنی سیستەمەكە هەڵەیەو فێڵی تێدایە، ئەمەش جێگای قبوڵ كردن نییە، چونكە بەشی زۆری هاووڵاتیان هەژارن و ئێستاش ئاسەواری قەیرانی دارایی بەسەرمانەوە ماوە، لە بەردەوامی قسەكانیدا ئەو ئافرەتە دەڵَێت" لەماوەی چوار مانگدا تیمەكانی كۆكۆدنەوەی پارەی ئاو دووجار هاتوون بۆ وەرگرتنی پارە هەرجارەی 1000 هەزار دینارمان بۆ هاتەوە، بەڵام ئەم جارە 48000 چل‌و هەشت هەزار دینارمان بۆ هاتۆتەوە، ئاخر بەم هەژاری و كرێچیاتیە چۆن ئەتوانرێ ئەم پارەیە بدەین، لە كاتێكدا ئەو خانوەی تێیدان سەد هەزار كرێیەكەتی كەی ئەمە راستە پارەی ئاو نێو هێندەی كرێی خانوو بێت، بۆیە داواكارین لە لایەنە پەیوەندی دارەكان ئەم ئاریشەیە چارەسەر بكەن .\nشایەنی ئاماژە پێكردنە كەلە كوردستان نزیكەی 800 هەزار هاوبەشی ئاو بەشێوەیەكی فەرمی هەیە و هەندێكیش هەیە تۆمارنەكراوە یاخود بە نهێنی ئاویان ڕاكێشاوە. بڕی زیاتر لە 700 هەزار پێوەر تائێستا بەستراوە بەڵام ئەم پێوەرانە ئێستا كار ناكەن و ئەو سیستەمەی شارەوانی دایناوە كاری پێ دەكرێت، ئەو سیستەمەش وا بڕوات وەك پێوەرەكان دەوەستێرێن و كاریان پێناكرێت، چونكە بە قسەی هاوولاتییان ئەو بڕەی پارەیەی دەیخوێنێتەوە زیاترە لەو بڕەی ئاوەی بەكار هاتووە.\nسەرچاوەیەك لە بەڕێوەبەرایەتی ئاوی سۆران بە زاری كرمانجی راگەیاند" گەڕانەوەی پارەی ئاو بە شێوەیەكی زۆر بۆ هەموو هاوبەشان وەك یەك نییە، ئەو ماڵانەی ئاویان زیاتر خەرج كردووە بە دڵنیاییەوە پارەی ئاویان زیاتر بۆ گەڕاوەتەوە، ئەوانەی بە كەمیش خەرجیان كردووە بە كەمی پارەیان بۆ گەڕاوەتەوە .\nئەو سەرچاوەیە گووتیشی " هەر هاوولاتییەك و هاوبەشێكی ئاو گومانی لە گەڕانەوەی پارەكەی هەبێت، پێویستە سەردانی بەڕێوەبەرایەتیمان بكات بەمەبەستی دڵنیابوون لە راست و درووستی گەڕانەوەی پارەكە و چۆنیەتی گەڕانەوەی پارەكەشی بۆ روون دەكرێتەوە .


ئێران هاوڵاتییەکی بەهۆی هاوکارییکردنی لێقەوماوانی بومەلەرزەکە دەستگیرکرد - RojNews\nئێران هاوڵاتییەکی بەهۆی هاوکارییکردنی لێقەوماوانی بومەلەرزەکە دەستگیرکرد\nهێزەکانی ئیتلاعاتی ئێران هاوڵاتییەکی خەڵکی شاری سنەیان دەستگیرکرد، لەکاتێکدا، کە هاوکاریی بۆ لێقەوماوانی بومەلەرزەکەی کرماشان کۆدەکردەوە.\nبەگوێرەی ئاژانسی موکریان، ئەمڕۆ شەهرام فەرهادی، ژینگەپارێز و چالاکوانی مەدەنیی خەڵکی سنەی ڕۆژهەڵاتی کوردستان دوێنێ لە کاتێکدا سەرقاڵی کۆکرنەوەی هاوکاریی و یارمەتییەکانی خەڵک بووە بۆ لێقەوماوانی بوومەلەرزەکە دەستگیرکراوە.\nشەهرام لەلایەن هێزەکانی لقی سنە-ی وەزارەتی ئیتڵاعاتی ئێرانەوە دەستگیرکراوە و تا ئێستا هیچ هەواڵێک لەبارەی هۆکاری دەستگیکردنی یان شوێنی مانەوەی لەلایەن ئیتلاعاتی سنەوە ڕانەگەیەندراوە.\nجێگای ئاماژەیە، هاوخەمی گەلی کورد لە شارە جیاوازەکانی ڕۆژهەڵاتی کوردستان بۆ لێقەوماوانی بوومەلەرزەی کرماشان ترسی خستووەتە دڵی حکومەتی ئێرانەوە، هەر بەو پێیەش دەستی داوەتە سەرکوت کردنی ئەو کەسانەی هاوکاری زیان بەرکەوتووانی بوومەلەرزەکە دەکەن.


بۆ ئەوەی لە کێشەیەک بە شێوەیەکی زانستی بکۆڵینەوە پێویستمان بە ڕێکەوتن هەیە لە سەر چەمک، زاراوە و دەستەواژەکان و دیاریکردنی چوارچیوەکەی. بەر لە هەر شتێک دەبێت پێناسەیەکمان بۆ ئەنفال هەبێت و هەموومان لە سەری ڕێکبکەوین. ئایە ئەنفال تەنها ئۆپەراسیؤنێکی سەربازی بوو، وەک دەزگاکانی ڕاگەیاندنی بەعس بۆ چەواشەکردنی بیروڕای گشتی وێنایان ئەکرد و بانگەشەی ئەوەیان ئەکرد گوایە لە دژی “دوژمنی ئێرانی و دەست و پێوەندەکانی لە باکوری وڵات سوپای قادسیە” جێبەجێی ئەکات؟. یا کردەوەیەکی ڕەشەکوژی بوو لە دژی کورد لە ژێر پەردەی بەرەنگاربوونەوە لە گەڵ دوژمنی دەرەوەدا؟.\nPrevious یادداشت بەشی ١٢\nNext سۆسیالیزم و خەبات بۆ ڕزگاریی ژنان


ANF | هەپەگە ناسنامەی گەریلایەکی ئاشکرا کرد کە لە هاتای شەهید بوو\nهەگەپە ناسنامەی گەریلایەتی ئاشکرا کرد کە لە مانگی تەموزدا لە هاتای شەهید بوو و ڕایگەیاند، بۆ یادکردنەوەی شەهیدان تێکۆشانی ئازادی بە تەئکیدی سەردەکەوێت.\nسێشه‌ممه, 11 Aug 2020, 14:00\nناوەندی ڕاگەیاندن و چاپەمەنی هەپەگە لەبارەی شەهیدبوونی گەریلایەکیان ڕاگەیەنراوێکی بڵاوکردەوە.\n"لە ڕاگەیەنراوی ٣ی ئابدا ئاشکرامان کرد کە لە بەرزاییەکانی ناوچەی دۆرتیۆڵی هاتای، لە ئۆپەڕاسیۆنێکدا کە دوو مانگ بەردەوام بوو، ٢١ی تەموز لە شەڕدا هاوڕێمان جوان شەهید بوو. ناسنامەی هاوڕێ شەهیدەکەمان بەم شێوەیەیە:\nنازناو: جوان سوار\nناو و پاشناو: محەمەد خەلیل\nناوی باوک و دایک: ڕانیا و عەبدولڕەحمان\nکات و شوێنی شەهادەت: ٢١ی تەموزی ٢٠٢٠ / ئامانۆس\nدەیانەوێت داگیرکەری و قڕکردن لە کوردستان وەک شتێکی ئاسایی پیشان بدرێت و کۆمەڵگای کوردی لەناو ئەو سیستمە داگیرکەریەدا بتوێنرێتەوە و لەناوببریت. کردەوە دژی مرۆڤیەکان بە بە سەرکێشی دەوڵەتی فاشیستی تورک دەکرێن و هێزە ئیمپریالیزتەکان بە هەموو شێوەیەک پشتگیری مادی و تەکنیکی پێشکەش دکەن. بۆ ئەرکی سەرەکی دەزگاکانی دەوڵەت گۆڕاوە، بەم شێوەیە هەوڵ دەدەن ئیرادەی گەلی کورد لەناوببەن و تێکبشکێنن. لەدژی ئەم هێزە کە ئامانجی کۆیلەکردنی هەموو گەلی کوردە، کاریگەرترین تێکۆشان لە لایەن گەریلاکانی ئازادیەوە بەڕێوەدەبرێت و ڕۆژ بە ڕۆژ ڕووی ڕاستەقینە ئاشکرا دەبێت. هەنگاوی ڕێبەر ئاپۆ و مێژوو تێکۆشانمان ڕاستیەکانی لەبەرچاو گرت و چوارچێوەی تێکۆشانی لەدژی ئەوە دیاری کرد. پراکتیکی سەرەتایی بە پێشەنگایەتی مەزلۆم دۆغان لە زیندانی ئامەد دەستیپێکرد و تا ئیستاش بە باخی گەورە بەردەوامە. شەهیدە قاڕەمانەکانمان بە فیداکاری بە گیانیان دەستیان بە بەرۆخۆدانی گەورە کرد. لەبەرئەوەی بە باشی ئەو دەوڵەتە فاشیستە دەناسرێت، لەبەرانبەری ئاستی فیداییبوونیان دەستنیشانکرد. ئەوانەی کە ئاڵای بەرخۆدانیان وەرگرتەوە، گەیشتنە ئەو نهێنیەی کە نەک ڕۆژێک بەڵکو هەموو ڕۆژێک پێویستە فاشیزم بکوژرێت. خاوەنداریان لە بەرخۆدانی بەشەرەف کرد و هەوەسی دەوڵەتی فاشیستیان لە هەموو جێگایەک کوشت. یەکێک لەو قاڕەمانانەش هەڤاڵ جوانە. هەڤاڵ جوان ساڵی ١٩٩٤ لە زێدی وڵاتپارێزی کوردستان و کەلتوری کورد لە عەفرین لەدایکبوو و لە تەمەنی منداڵی خۆیدا بەشداری لە کاری گەنجاندا کرد. ساڵی ٢٠١٣ ڕووی کردە چیاکانی کوردستان. پرۆسەی پەروەردەیی بە سەرکەوتوویی تەواو کرد و بۆ ئەوەی تێکۆشانی ئامانۆس بەهێز کرد دەستی بە هەوڵدان کرد. بەشداری لە زۆر چالاکی ئامانۆس کرد کە گورزی گەورە لە سوپای داگیرکەری تورک درا. لە ناو ژیانی گەریلایەتی خۆیدا بە دڵنزمی و ڕەنجدەری، هەموو ئەرک و بەرپرسیاری خۆی بە شێوەیەکی فیدایی ئەنجامدا.\nسەرەتا سەرەخۆشی خۆمان ئاڕاستەی خانەوادە سەربەرزەکەی هاوڕێ جوان و هەموو گەرلی وڵاتپارێزی کوردستان دەکەین و بەڵێن دەدەین تێکۆشانی ئازاد کە ئامانجی شەهیدە قاڕەمانەکانمانە بە سەرکەووتوویی بەردەوامی پێبدەین و بگاتە سەرکەوتن."


״دەلتا״ لە عیراق تەندروستی پەرێشان دەكات – Knwe.org\nسەرەکی » دۆسێ » ״دەلتا״ لە عیراق تەندروستی پەرێشان دەكات\nداوای راگەیاندنی باری نائاسایی دەكرێت\n״دەلتا״ لە عیراق تەندروستی پەرێشان دەكات\nكۆمسیۆنی باڵای مافەكانی مرۆڤ لە عیراق، داوای راگەیاندنی باری نائاسایی تەندروستی دەكات لە وڵات، بەهۆی بەرزبوونەوەی ئاستی ژمارەی تووشبوان بە ڤایرۆسی كۆرۆنا، هۆكاری ئەمەش بۆ لاوازیی هۆشیاری تەندروستی دەگێڕێتەوە.\nئەمەش لەكاتێكدایە، بڵاوبوونەوەی جۆری «دەلتا»ی ڤایرۆسی كۆرۆنا كە لە هەمان كاتدا بە جۆرە هیندییەكەشی ناودەبرێت، رەوشی تەندروستی خراپتر كردووە و بۆتە مایەی بەرزكردنەوەی ئاستی ژمارەی تووشبوان بە پەتاكە بە جۆرێك كە لە 26ی تەمموزی 2021 ژمارەی تووشبوون ژمارەی پێوانەیی شكاند و زیاتر لە 12 هەزار حاڵەتی تووشبوونی لەماوەی 24 كاتژمێردا تۆماركرد.\nداواكاریی بۆ راگەیاندنی باری نائاسایی\nفازڵ غەراوی، ئەندامی كۆمسیۆنی مافەكانی مرۆڤ لە عیراق، لە لێدوانێكی رۆژنامەوانیدا رایگەیاند»داوا لە لایەنە پەیوەندیدارەكان دەكەین، باری نائاسایی تەندروستی رابگەیەنن و دەست بكەن بە هەڵمەتێكی هەمەلایەنە بۆ كوتانی هاووڵاتیان لەڕێی تیمە گەڕۆكەكان».\nبە وتەی غەراوی»رەوشی كەڵەكەبووی تووشبوون بە پەتاكە، زەنگی روودانی كارەساتێكی مەترسیدارە، ئەمەش بەهۆی پابەند نەبوونی هاووڵاتیان بە رێكارەكانی خۆپارێزی و لاوازیی هۆشیاری تەندروستی».\nلای خۆیەوە، زیاد حازم بەڕێوەبەری تەندروستی كەرخ رایگەیاند»خۆكوتانی رۆژانە بەڕێژەی 41 هەزار كەس لە هەموو وڵاتدا رووی لە بەرزبوونەوە كردووە، لە هەمان كاتدا لە فەرمانگەی تەندروستی كەرخ لەماوەی پشووەكانی جەژنی قوربان، زیاتر لە 44 هەزار كەس ڤاكسینی دژە كۆرۆنایان وەرگرتووە».\nبە وتەی ئەو بەرپرسە»نەخۆشخانەكانی كەرخ قارەباڵغییەكی زۆری ژمارەی تووشبوان بە كۆرۆنا بەخۆوە دەبینن، لەگەڵ بوونی زیاتر لە 500 كەس كە باری تەندروستییان خراپە و زیاتر لە 15 هەزار كەسی تریش لە ماڵەكاندا خۆیان كەرەنتینە كردووە»، ئاماژەی بە تۆماركردنی زیاتر لە 150 هەزار تووشبووی نوێ كرد بە جۆری سێیەمی نوێی كۆرۆنا كە بە (دەلتا) ناودەبرێت لەماوەی كەمتر لە 30 رۆژدا، وێڕای بوونی هەزارانی تر كە بە سووكی پەتاكەیان گرتووە و سەردانی دامەزراوە تەندروستیەكان و كلینكە تایبەتەكانیان نەكردووە و لە چوارچێوەی لیستی تووشبووانی رۆژانەدا ناویان تۆمارنەكراوە».\nكۆبوونەوەی شانەی قەیران\nلە 26ی تەمموزی 2021، شانەی قەیران لە ئەنجومەنی نوێنەرانی عیراق، كۆبوونەوەیەكی نائاسایی سازكرد بۆ تاوتوێكردنی رەوشی تووشبوون بە كۆرۆنا لە وڵاتدا.\nبەپێی بەیاننامەیەكیش كە پێشتر لەلایەن جێگری یەكەمی سەرۆكی ئەنجومەنی نوێنەرانەوە بڵاوكرایەوە»بەهۆی بەرزبوونەوەی بێ پێشینەی ژمارەی تووشبوون و مردن بە ڤایرۆسی كۆرۆنا لە وڵاتدا، شانەی قەیرانی پەرلەمان بەسەرۆكایەتی حەسەن كەریم كەعبی جێگری یەكەمی سەرۆكی ئەنجومەنی نوێنەران و تەواوی ئەندامەكانی لە بارەگای ئەنجومەن و لە هۆڵی دەستوری بە ئامادەبوونی ژمارەیەك لە بەرپرسانی وەزارەتی تەندروستی كۆدەبنەوە و هەڵوەستە دەكەن لەسەر دەستەواژەكانی بەرزبوونەوەی رێژەی تووشبوون و مردن بە پەتای كۆرۆنا».\nلە بەیاننامەكەدا، كەعبی جەختی لەسەر پێویستی پشتیوانی دەستبەجێ و خێرا و یارمەتیدانی پێویستی پاڵەوانانی سوپای سپی كردبووە لە هەموو دامەزراوە تەندروستییەكان، وێڕای هۆشیاركردنەوەی هاووڵاتیان، بۆ پابەندبوون بە ڕێنماییەكانی خۆپارێزی و پەلەكردن لە وەرگرتنی ڤاكسینەكان، لەپێناو زامنكردنی تووشنەبوون بە ڤایرۆسی كۆرۆنا.\nكارەساتێكی تەندروستی مەترسیدار\nهەر لەو چوارچێوەیەدا، كۆمسیۆنی مافەكانی مرۆڤ لە پارێزگای دیالە، هۆشداریی دابوو لە هاتنەبەری سۆنامییەكی تەندروستی لە عیراق، لە دوای پشتووەكانی جەژنی قوربان.\nسەڵاح مەهدی، بەڕێوەبەری كۆمسیۆنی مافەكانی مرۆڤ لە دیالە، لە لێدوانێكی رۆژنامەوانیدا رایگەیاند»دەیان هەزار خێزان لە پارێزگا جیاجیاكانی عیراق و دیالەوە سەردانی ناوچە گەشتییەكانیان كردووە لە هەرێمی كوردستان لە ماوەی پشووەكانی جەژنی قوربانی پیرۆز، لەكاتێكدا هەرێمی خۆی بەدەست بڵاوبوونەوەی پەتای كۆرۆناوە دەناڵێنێت و رێژەیەكی بەرزی تووشبوون تۆماردەكات».\nبە وتەی سەڵاح مەهدی»تێكەڵاوبوونی زۆری خێزانەكان لەگەڵ رێژەی پابەندبوون بە چوارچێوەی خۆپارێزی لە ناوچە گەشتیارییەكاندا سفرە، ئەمەش واتای ئەوە دەگەیەنێت كە ژمارەی تووشبوون دەگاتە ئاستێكی نیگەرانبەحش و رێژەی تووشبوون لەدوای گەڕانەوەی ئەو خێزانانە لە ناوچە گەشتیارییەكان، هێندەی تر بەرزدەبێتەوە».\nبەڕێوەبەری نوسینگەی كۆمسیۆنی مافەكانی مرۆڤ لە دیالە دەڵێت»دەكرا لیژنەی باڵا، رێكارەكانی خۆپاراستن لە ناوچە گەشتیارییەكاندا توند بكات، لەو ناوچانەدا رێوشوێنی تەندروستی توند بگرێتەبەر، لەڕووی پابەندكردنی گەشتیاران بە بەستنی دەمامك و رووبەری لەیەكتر دووركەوتنەوە، ئەوەی رەوشەكەشی زیاتر مەترسیدار كردووە، لاوازیی ئاستی وەرگرتنی ڤاكسینەكانی دژە كۆرۆنایە لە زۆربەی ناوچەكانی وڵات، هەرچەندە ئێمە لەئێستادا لە ترۆپكی شەپۆلی سێیەمی بڵاوبوونەوەی ڤایرۆسی كۆرۆناداین».\nلەبارەی گەڕانەوەی بۆ قەدەغەكردنی هاتووچۆ\nعەبدولخالق میدحەت، ئەندامی شانەی قەیران لە پەرلەمانی عیراق رایگەیادبوو، تۆماركردنی ژمارەی پێوانەیی تووشبوون بە كۆرۆنا و گەیشتنی بە زیاتر لە 12 هەزار تووشبوو لە رۆژێكدا، چەند هەفتەیەكە پێشبینی كراوە.\nعەبدولخالق میدحەت لە لێدوانێكی ڕۆژنامەوانیدا رایگەیاندبوو”بەرزبوونەوەی ژمارەی تووشبوون بۆ سەرو 12 هەزار كەس لە یەك ڕۆژدا، بۆ چەند هەفتەیەكە چاوەڕوانكراوە لە عیراق، بە تایبەت لە دوای جەژنی قوربان، لە سایەی گردبوونەوەی زۆری هاووڵاتیان، ئەمەش لەكاتێكدایە كە پێشتر هۆشداریی دراوە”.\nئەو ئەندامەی شانەی قەیرانی پەرلەمانی عیراق، پێشبینی كرد لەماوەی چەند رۆژی داهاتوودا ژمارەی تووشبوون ئاستی پێوانەیی تۆماربكات، گەر پابەندبونێكی ڕاستەقینە نەبێت و لەو بارەیەشەوە وتی”پەتاكە لەئێستادا هەڕەشە لە عیراق دەكات،سەپاندنی قەدەغەكردنی هاتووچۆش بەسەرچووە و ناكرێت ببێتە چارەسەر لە سایەی پابەندنەبوونی هاووڵاتیان، بۆیە ئاستی تووشبوون هەر بە بەرزی دەمێنێتەوە”.\nبە وتەی میدحەت”عیراق لەئێستادا لە ترۆپكی شەپولی سێیەمدایە و تاكە چارەسەریش وەرگرتنی ڤاكسین و بەستنی دەمامك و دووركەوتنەوەیە لە گردبوونەوە، بەپێچەوانەوە بە ساتێكی قورسدا تێدەپەڕین”.\nگەیشتنی ڤاكسینی زیاتر\nلەگەڵ لاوازیی ئاستی وەرگرتنی ڤاكسینی دژە كۆرۆنا، وەزارەتی تەندروستی عیراق، لە 25ی تەمموزی 2021، گەیشتنی 500 هەزار پێكوتەی نوێی لە ڤاكسینی دژە ڤایرۆسی كۆرۆنای نوێی رایگەیاند كە لەلایەن كۆمپانیای فایزەرەوە بەرهەمهێنراون.\nبەپێی بەیاننامەیەك كە لەلایەن كۆمپانیای گشتی بەبازاڕكردنی دەرمان و پێداویستییە پزیشكییەكانی وەزارەتی تەندروستی عیراقەوە بڵاوكرایەوە»500 هەزار پێكوتەی نوێی ڤاكسینی دژە ڤایرۆسی كۆرۆنای نوێی بەدەست گەیشت كە لەلایەن كۆمپانیای فایزەرەوە بەرهەمهێنراون».\nوەزارەتی تەندروستی رایگەیاندبوو»ئەو وەجبەیەی ڤاكسینەكان، لەماوەی چەند رۆژێكدا لەڕێی ناوەندە رەسمییەكان لە بەغدا و تێكڕای پارێزگاكانی تر، دابەش دەكرێت».


كتێبی فێربوونی زمانی فەڕەنسی بە ئـاسانترین ڕێگا به PDF - Yeane.Org ماڵپەری یانی\nكتێبی فێربوونی زمانی فەڕەنسی بە ئـاسانترین ڕێگا به PDF\nسڵاو ئازیزان فێربوونی زمانی فەڕەنسی بە ئـاسانترین ڕێگافەرموون ئه‌م كتێبه داگرن لێره‌وه .یان لێره‌وه دایگرن . . .\nبۆ پۆلی دوازده‌هه‌می(وێژه‌ی-زانستی)راپۆرته‌ك له‌سه‌ر تاوانی ئه‌نفال و كیمیابارنكردنی هه‌له‌بجه\nAdobe Reader . بۆ خوێندنه‌وه‌ی فایلی PDF\nفێربوونی زمانی پرۆگرام سازی س++ به زمانی شیرینی كوردی


وێنە.. عادل عەبدولمەهدی سەردانا جهێ کۆمکوژیا سپایکەر کر\nعادل عەبدولمەهدی سەرۆک وەزیرێن عێراق ئەڤرۆ شەمبیێ سەردانا جهێ کۆمکوژیا سپایکەر ل پارێزگەها سەلاحەدین کر، کو بۆ دەما پێنج سالانە ب سەر وێ بوویەرێ دا دەربازبوونە و راگەهاند، رێکێ نادەن داعش بێهنا خۆ هەلکێشیت.\nنڤیسینگەها عەبدولمەهدی ئەڤرۆ شەمبیێ بەلاڤکر ، سەرۆک وەزیران سەرەدانا سپایکەر کریە ، کو چەندین وێنە و پۆستەرێن کوشتیێن بوویەرێ بخۆڤە دگریت و راگەهاند، " بزاڤا بهێز و بەردەوام هەیە بۆ یەکئالى کرنا دۆسیەیا کۆمکوژیا سپایکەر و پشتراستى دا ژ پاراستنا خێزانێن شەهید و بێسەروشینان".\nل جهێ بوویەرێ سەرۆک وەزیران داخواز ژ هێزێن ئەولەکاریێ کر، ئاگەهدار و هوشیار بن و دەزگەهێن ئیستیخباراتیێ بێخنە کار بۆ بنبرکرنا چەکدارێن داعش، کو هێشتا دخوازن خەلکێ سڤیل بکەنە ئارمانج و رێکێ نادەن داعش بێهنا خۆ هەلکێشیت.\nئاماژە ژى کر، پەهلەوانى و قوربانیدانا عێراقیان بوو، مە سەرکەتن ل دژى داعش تۆمارکر و گوت، " ب دلەکێ گران لێ ب سەر بلندى ئەڤرۆ ل ڤى جهى راوەستیاینە ، کو ئەو تاوانێن هوڤانە تێدا ئەنجام دانە ژ ئالیێ چەکدارێن داعش ، کو ب سەدان گەنجێن بێ تاوان کوشتن".\nهەڤدەم، پەسنا فتوایا جیهادى یا کیفایەیا عەلی سیستانی مەرجەعێ بلند یێ شیعەیێن عێراقێ ژى کر، کو ب ملیۆنان کەس ژ گەنجێن عێراقێ بەرسڤا وى دان و دوماهى ب داگیرکەریا داعش ئینا.\nسالا ٢٠١٤ێ چەکدارێن داعش دەست گرت ب سەر باژارێ تکریت و کەمپا سپایکەر یا لەشکەریا وى باژارى ، کو هزار و ٧٠٠ لەشکەر تێدابوون ، لێ لەشکەر نەشیان دەربازبن و پشترا کەفتنە دەستێ داعش و کۆمکوشکرن و چەند دیمەنێن ڤیدیویێن دەما کوشتنا وان بەلاڤکرن.


چه‌ته‌یان دوو ژنێن كورد ب زارۆك ڤه ره‌ڤاندن - دارکا مازی\nچه‌ته‌یان دوو ژنێن كورد ب زارۆك ڤه ره‌ڤاندن\nگرۆپێن چه‌كدار یێن گرێدای تركیێ ل رۆژئاڤا كوردستانێ، 8 كه‌سێن دن یێن سڤیل ژ هه‌رێما عه‌فرینێ ره‌ڤاندن.\nگرووپا ئەل ھەمزات ل گەل گرووپا پۆلیسێن لەشکەری ل گوندێ کەفەردەلا ژێرین یێ سەر ب ناڤچەیا جندرێسێ 4 وەلاتیێن سڤیل رەڤاندن، ھەروه‌ھا ھەمان گرووپێ ل عه‌فرینێ ژی 4 کەسێن سڤیل رەڤاندنە و چاره‌نڤیسا وان 8 کەسان نە دیارە.\nل رۆژئاڤایێ کوردستانێ، گرووپا ئەل ھەمزات لگەل پۆلیسێ لەشکەری ل گوندێ کەفەردەلا ژێرینیێ سەر ب جندرێسێ، وەلاتیێ ب ناڤێ «رۆنی خەلیل دادۆ، ھەڤژینا وی و دو زارۆکێن وی» رەڤاندن و ھەتا نھا ژی چاره‌نڤیسا وان نە دیارە.\nھەروه‌ھا ل باژارێ عه‌فرینێ ژی گرووپا چەکدارا ئەل ھەمزات ب سەر مالا عەدنان جمۆ دە گرتنە، ئەو و 3 ئەندامێن دن یێن مالباتا وی ب ناڤێن «فاتیمە مەحموود، رزگار عەدنان جمۆ، عەلیا عەدنان جمۆ» ژ ئالیێ وێ گرووپا چەکداری ڤە ھاتنە رەڤاندن.\nتەڤی کو خزمێن وان ژ بۆ وەرگرتنا ئاگاھیێن دەربارێ وان دە سەردانا بارەگەھا لەشکەری کرنە ژی، لێ تو ئاگاھی دەربارێ وان دە نەھاتنە دایین.


سەرچاوەیەك لە وەزارەتی رۆشنبیری حكومەتی هەرێمی كوردستان بە (درەو)ی راگەیاند، دوێنێ محەمەد حەمەسەعید وەزیری رۆشنبیری ئیمزای لەسەر نوسراوی دەستبەكاربوونی (موحسین ئەدیب) لە پۆستی بەڕێوەبەری گشتی رۆشنبیری‌و هونەری سلێمانی كردووە.\nبڕیارە رۆژی دوو شەممەی هەفتەی داهاتوو، لە مەراسیمێكدا بە ئامادەبوونی وەزیری رۆشنبیری، موحسین ئەدیب لە پۆستەكەیدا دەستبەكار دەبێت.\nموحسین ئەدیب لەسەر پشكی بزوتنەوەی گۆڕان كاندیدكراوە بۆ وەرگرتنی پۆستی بەڕێوەبەری گشتی رۆشنبیری سلێمانی، رۆژی 16ی ئۆكتۆبەری 2020 ئەنجومەنی پارێزگای سلێمانی كاندیدبوونی موحسین ئەدیبی پەسەندكرد‌و رەوانەی ئەنجومەنی وەزیرانی كرد، بەڵام لەوكاتەوە تائێستا وەزیری رۆشنبیری كە سەربە یەكێتییە، ئیمزای لەسەر دەستبەكاربوونی نەكرد.\nئێستا یەكێتی‌و گۆڕان بۆ هەڵبژاردنی پێشوەختەی عێراق بەیەكەوە‌و لەچوارچێوەی هاوپەیمانێتییەكدا بەشداری دەكەن، ئەم هاوپەیمانێتییە پەیوەندی نێوان هەردوو حزبەكەی ئاسایی كردوەتەوە‌و بەوهۆیەوە بەمدواییە گۆڕان چەند پۆستێكی خۆی لە سنوری سلێمانی پڕكردوەتەوە.\nبەگوێرەی رێككەوتنی پێكهێنانی حكومەتی خۆجێی سلێمانی كە ساڵی 2014 لەنێوان یەكێتی‌و گۆڕاندا ئیمزاكراوە، پۆستی بەڕێوەبەری رۆشنبیری سلێمانی بەر بزوتنەوەی گۆڕان كەوت، بابەكر دڕەیی لەسەر پشكی گۆڕان پۆستەكەی پڕكردەوە، بەڵام دڕەیی لە رۆژی 20ی حوزەیرانی 2020 دەستی لە پۆستەكەی كێشایەوە‌و لەوكاتەوە پۆستەكە بەوەكالەت بەڕێوەدەبرێت‌و گۆڕان پڕی نەكردوەتەوە.\nبەڕێوەبەرایەتی رۆشنبیری سلێمانی یەكێك لەو دامەزراوانەی حكومەتی هەرێمی كوردستانە كە چاودێری دارایی دۆسیەی گەندەڵی لەسەر كردوەتەوە، دۆسیەكە پەیوەندی بە چۆنیەتی خەرجكردنی بڕی (20 ملیار) دینارەوە هەیە كە ساڵی 2013 وەزارتی دارایی لەژێر ناوی (بودجەی بنیادنانی ژێرخانی رۆشنبیری) بۆ سلێمانی تەرخانیكردووە.


Diplomatic Magazine | جانتاكەی سكرتێری پەرلەمان، پرۆژەی دواخستنی هەڵبژاردنی تێدایە ؟\nدواخستنی هەڵبژاردن، گرێكوێرەیەكی دیكەیە یەخەی پەرلەمان دەگرێت\nسەبارەت بەم بابەتە بێگەرد تاڵەبانی سكرتێری پەرلەمانی كوردستان و ئەندامی سەركردایەتی یەكێـتی نیشتمانی بۆ دیپلۆماتیك مەگەزین دەدوێت و پێی وایە لایەنەكان ناتوانن بە ئاسانی رێك بكەون بۆ دواخستنی هەڵبژاردن چونكە هیچ لایەنێك ناتوانێ ئەمە بۆ رایگشتی ئاشكرا بكات.\nسكرتێری پەرلەمانی كوردستان سەبارەت بە كۆبوونەوەی لایەنەكان لەمەڕ دواخستنی هەڵبژاردن ئەوە ناشارێتەوە كە ئەم پرسە بابەتێكی جدییە و كۆبوونەوەیان بۆ كردووە، دەشڵێـت: " لایەنەكان كۆبوونەتەوە و قسەی جدیان كردووە لەبارەی دواخستنی هەڵبژاردن و هیچ لایەنێك نییە دژی ئەمە بوەستێتەوە".\nدەشڵێت: "بابەتی دواخستنی هەڵبژاردن دەبێت لە پەرلەمانی كوردستانەوە گفتوگۆی لەسەر بكرێت و لایەنەكان لەرێگەی پرۆژە یاسایەكەوە داوای دواخستنی هەڵبژاردن بكەن".\nئەندامەكەی سەركردایەتی یەكێتی دان بەوەدا نانێت كە یەكێتی پرۆژەی هەبێت، بەڵام ئەوەش ناشارێتەوە كە پێ دەچێت پرۆژەیەك لەنێوان لایەنەكاندا هەبێت بۆ ئەم بابەتە بەڵام هیچ لایەنێك نایەوێ ئەمە ئاشكرا بكات.\n"یەكێتی دژی دواخستن نییە"\nئەو ئەندامەی یەكێـتی سەبارەت بە رای حزبەكەی لەبارەی دواخستنی هەڵبژاردنەوە ئەوە ئاشكرا دەكات كە یەكێتی دژی پرۆژەیەك ناوەستێتەوە كە بێتە پەرلەمان و داوای دواخستنی هەڵبژاردن بكات.\nسەبارەت بە بوونی پرۆژەیەك بۆ دواخستنی هەڵبژاردن، ئەندامەكەی سەركردایەتی یەكێتی دان بەوەدا نانێت كە یەكێتی پرۆژەی هەبێت، بەڵام ئەوەش ناشارێتەوە كە پێ دەچێت پرۆژەیەك لەنێوان لایەنەكاندا هەبێت بۆ ئەم بابەتە بەڵام هیچ لایەنێك نایەوێ ئەمە ئاشكرا بكات.\nبێگەرد تاڵەبانی پێی وایە كاتەكە زۆر درەنگە بۆ دواخستنی هەڵبژاردن چونكە چەند رۆژێكی كەم ماوە بۆ ئەوەی بچنە نێو بانگەشەی هەڵبژاردن، بۆیە ئەو پێ باشە ئەگەر لایەنەكان دەیانەوێت هەڵبژاردن دوا بكەوێت با بەخێرای كاری بۆ بكرێت و بە چەند رۆژێك لە پەرلەمان بابەتەكە یەكلای بكرێتەوە.\nئەو ترسەی بێگەر تاڵەبانی، پێدەچێت لەوەوە بێت كە وەك بابەتی سەرۆكایەتی هەرێم ببێتە گرێكوێرەیەك بۆ پەرلەمانی كوردستان، كە قسەو باسی زۆری لەبارەوە كراو رێكەوتنی سیاسی بۆ ئەنجام نەدرا لە دەرەوەی پەرلەمان و سەرئەنجامیش بووە هۆی پەكخستنی كاری پەرلەمان بۆماوەی نزیكەی دوو ساڵ.\nجانتاكەی من تەنها پێداویستییەكانی خۆمی تێدایە و پرۆژەی لەو شێوەیە لای من نییە، بەڵام دەكرێت پرۆژەیەك بدرێت بە من وەك سەرۆكایەتی پەرلەمان بۆ دواخستنی هەڵبژاردن.\nجانتاكەی سكرتێری پەرلەمان چی تێدایە ؟\nدەوترێت، پرۆژەی دواخستنی هەڵبژاردن لەنێو جانتاكەی سكرتێری پەرلەمانی كوردستانە كە ئەندامی سەركردایەتی یەكێتی نیشتمانیشە، بەڵام ئەو خۆی بێ بەری دەكات لەم پرۆژەیەو دەڵێت:" جانتاكەی من تەنها پێداویستییەكانی خۆمی تێدایە و پرۆژەی لەو شێوەیە لای من نییە، بەڵام دەكرێت پرۆژەیەك بدرێت بە من وەك سەرۆكایەتی پەرلەمان بۆ دواخستنی هەڵبژاردن".\nرۆژ بە رۆژ لە وادەی ئەنجامدانی بانگەشە بۆ هەڵبژاردنی خولی پێجەمی پەرلەمانی كوردستان نزیك دەبینەوە، هەرچەندە لایەنەكان وا خۆیان دەردەخەن كە ئامادەكاری دەكەن بۆ دەنگدان بەڵام پێ دەچێت لەلایەكی دیكەوە لەنێوان یەكدیدا كاری جدی بكەن بۆ دواخستنی هەڵبژاردن كە رەنگە نزیكەی دوو ساڵ بخایەنێت.


پەرلەمانتارێکی یەکێتیی هۆشداری دەدات ،لەم ماوەیەدا 60 هەزار گەنج کۆچیان کردووە\nبەپێ ی وتەی پەرلەمانتارێکی یەکێتیی لە ساڵی 2020 و شەش مانگی سەرەتایی زیاتر لە 60 هەزار گەنج بۆ دەرەوەی وڵات کۆچیان کردووە ، ئەوەش مەترسی یەکی گەورەیە بۆ داهاتوی هەرێم .\nکاروان گەزنەیی ، ئەندامی پەرلەمانی کوردستان لە فراکسیۆنی سەوز ، لە لێدوانێکی تایبەتدا بە ئاڕاستەی ڕاگەیاند"پرسی کۆچی گەنجان یەکێکە لە پرسە مەترسی دار و هەستیارەکان کە ڕاستەوخۆ پەیوەندی بە حکومەتی هەرێمەوە هەیە ، ئێمە دووجار داوامان کردوە پەرلەمانی کوردستان بە ئامادەبوونی وەزیری پەیوەندی دار دانیشتنێکی تایبەت بە کۆچی گەنجان ئەنجام بدرێت ، تا بەڕاشکاوی ڕاوبۆچوونی خۆمان بخەینەڕوو چارەسەری پێویست بدۆزینەوە تا ڕێگر بین لە بەردەم کۆچی گەنجان ، بەردەوامی کۆچی لە داهاتودا دەبێتە گەورەترین زەڕبە لە هەرێمی کوردستان "\nناوبراو وتیشی " گەنجان لەدەست بێ کاری ، بێ مووچەی ، بێ کارەبایی بێ ئاوی کۆچ دەکات ، ئەگەر حکومەت هەلی کار بە یەکسانی بڕەخسێنێت و پڕۆسەی دامەزراندن بکاتەوە بێگومان گەنج ئامادە نی یە وڵات بەجێ بهێڵێت ، پێویستە حکومەت بە یەکسانی و یەک چاو لە ناوچەکان بڕوانێت و هەلی کار بڕەخسێنێت " .\nناوبراو ئاماژەی بەوەشدا "\nبە گوێرەی ئامارە نافەرمییەکان، تەنها لە ساڵی٢٠٢٠ و شەش مانگی یەکەمی ٢٠٢١، زیاتر لە ٦٠ هەزار کەس کۆچیان کردووە بۆ دەرەوەی وڵات. دەیان کەس بوون بە قوربانی و نزیکەی ٧٠٠ کەس لە وڵاتانی بولغاریا، بلا ڕووس و سڕبیا دەستبەسەرکراون ،بێشک ئەم کۆچە بە لێشاوەی گەنجان دەرەنجامی نەبوونی هەلی کار، نەبوونی گەرەنتی ژیانێکی پێویست و خراپی دۆخی ئابووری هاووڵاتییانە، کە پێکەوە ئەمانە ئەنجامی خراپی مامەڵە و بێباکی و کەمتەرخەمی حکومەتی هەرێمی کوردستانن ، حکومەتێک نەتوانێت هەلی کار بۆ گەنجان بڕەخسێنێت و مووچە تا ئێستاش بە لێبڕینەوە دابەشبکات، بێشک ئەنجامەکەی کۆچکردن و بەجێهێشتنی بە لێشاوە ".\n7/16/2021 10:25:36 PM


هاوسەرۆکى کۆنگرەى نەتەوەیى کوردستان: گەورەترین کێشە ناتەبایی نێوان هێزە سیاسییەکانی کوردە |\nHome ڕاپۆرت هاوسەرۆکى کۆنگرەى نەتەوەیى کوردستان: گەورەترین کێشە ناتەبایی نێوان هێزە سیاسییەکانی کوردە\nدووبەرەکیی لایەنەکان ڕێگرە لە بەردەم بەستنی کۆنگرەی نەتەوەیی\nڕێبوار ڕەشید، هاوسەرۆکى کۆنگرەى نەتەوەیى کوردستان «کەنەکە» ئاماژە بەوە دەکات کاتی ئەوە هاتووە هێز و لایەنە سیاسییەکان بەرپرسیارانەتر مامەڵە بکەن و دەشڵێت: «گەورەترین کێشە ناتەبایی نێوان هێزە سیاسییەکانی کوردە.»\nڕێبوار ڕەشید، لە چاوپێکەوتنێکی «ئاژانس»دا بە بۆنەی بیست ساڵ تێپەڕین بەسەر کۆنگرەی نەتەوەیی کورددا ڕایدەگەیەنێت میللەتی کورد ئامادەیە یەک بگرێت بەڵام، «دووبەرەکیی لایەنەکان ڕێگرە لە بەردەم بەستنی کۆنگرەی نەتەوەیی.»\nئاژانس: با لەو پرسیارەوە دەست پێ بکەین، بیست ساڵ تێپەڕ دەبێت بەسەر دامەزراندنى کەنەکە ئایا ئەو دامەزراوەیە توانیویەتى بە ئەرکەکانى خۆى هەستێت؟\nڕێبوار ڕەشید: لە سەر ئەوە کەوتووە کە مرۆڤ وەکو کوردێکی بەرپرسیاری بەشدار و چالاک لەو خەباتە ئازادیخوازییەدا چی بە ئەرک دەزانێت، هەتا ئەوڕۆ لەبەر دەیان هۆ خەڵکی کوردستان نەیانتوانیوە بە مافی سەربەخۆیی و ئازادی بگەن، نەبوون یان کەمبوونی هۆشیاریی سیاسی، جددیەت و دیسپلینی سیاسی، هەستی بەرپرسیاری و بەدەربەستهاتن، نەخۆشینەکانی عەشیرەتگەری و ناوچەگەری و باوەڕبەخۆنەبوون، زوو فریوخواردووی و بێ قەراریی سیاسی، زوو باوەڕهێنان بە پڕوپاگەندەی داگیرکەران، خۆشلکردن بۆ پارەوپول و ماڵی سەرپێیی دونیا و نرخ دانەنان بۆ بەتوانایی ژنان و جەوانان و بە سەدان شتی دیکە لە نەخۆشییە گەورە سیاسییەکانن کە کورد وەکو نەتەوە پێوەی دەتلێتەوە، کۆنگرەی نەتەوەیی کوردستان لە ماوەی ئەو بیست ساڵەی دواییدا بە سەدان سیمینار و دیدار و سەردان و کۆنفرانس و گۆتوبێژ و ڕێپێوان و شێوەکانی دیکەی لە خەبات و کاری سیاسی ئەنجام داوە، مرۆڤ دەتوانێت پرسیار بکات ئایا ئەگەر ئەو کارانە ئەنجام نەدرانایە خەباتی ئازادیخوازی خەڵکی کوردستان لەم ئاستەیدا دەبوو؟ بە ڕای من نا.\nئاژانس: لە ماوەى ئەو بیست ساڵەدا گرنگترین کارێک کەنەکە توانیبێتى بیکات چی بووە؟\nڕێبوار ڕەشید: زەحمەتە مرۆڤ بزانێت لە حاڵەتی وادا گرینگترن کار چییە، ڕەنگە بۆ مامۆستایەک و جووتیارێک و هونەرمەندێک زەحمەت بێت پاش بیست ساڵ بێن و بڵێن ئەمە گرینگترین کارە، بۆ من وەکو کەس گرنگترین کار نیزیککردنەوەی کۆمەڵانی خەڵکی کوردستانە لە یەکتر، بردنی کوردە بۆ لای یەک، ناساندنی کوردە بە یەکتر، بە ڕاستی ئێمە وەکو مرۆڤ چەند گەلی خۆمان دەناسین؟ بادینان چەند گۆران و گۆران چەند موکریان و سوننە چەند ئێزدی و عەلەوی و سۆران چەند هەورامی لە ڕیشەوە دەناسێت کە لە ئازار و لە خەم و لە پەژارەی ناسنامەیی یەکتر تێ بگەن؟ چەند خۆیان بە خاوەنی یەکتر دەکەن و چەند هاوسۆز و هاوهەست و هاوپشتی یەکتر دەبن، کۆنگرەی نەتەوەیی کوردستان کاری زۆر بە ئەژمار و گەورەی کردووە و هەموویان گرینگن بەڵام بۆ من گرینگترینیان کردنی کوردە بە نەتەوەیەکی دیموکراتیکی نیشتیمانپەروەری مرۆڤپەروەر لە مانای سیاسی و کۆمەڵگایی و سەربەخۆیی ئابووری و هەروەها باڵادەستیی فەرهەنگی و کولتوورییدا، تا ئێمە نەتوانین پێکهاتەگەلی جیاوازی کوردستان لە یەک نزیک بکەینەوە و وەکو پۆلە باڵندە پێکەوە سەروژوور و ڕاستوچەپ نەکەن، ناتوانین بە ئامانج بگەین. من پێم وایە ئەوە لە گرنگترین کارەکانی کۆنگرەی نەتەوەیی کوردستان بووە.\nئاژانس: ڕۆڵى کەنەکە چى بووە لە چارەسەرکردنى کێشەى نێوان پارتە کوردییەکان لە هەر چوار پارچەى کوردستان؟\nڕێبوار ڕەشید: بە بەردەوامی ئەوەمان کردووە چونکە حزبە سیاسییەکان بەشێكن لە پێکهاتەی کۆمەڵگای کوردستان، ئێمە تەنانەت لە زۆرینەی حاڵەتەکانیشدا وەکو ڕیشسپییەکی داستانێکی کلاسیک درۆی سپیشمان کردووە، بەو مانایەی کە ئەگەر ئەوان زۆر خراپیش سەبارەت بە یەکتر دوا بن ئەوا ئێمە بە پێچەوانەوە قسەوباسەکانمان گەیاندووە، ئێمە هەمیشە هەوڵی ڕادێتەرێکمان بینیوە، بەڵام ڕاستیەکەی ئەوەیە کە گەورەترەین کێشەی کورد دووریی حزبەکانە لە یەکتر و گرژیی و ناتەبایی و ململانێی نێوانیانە، هەر لەبەر ئەوەیش زەحمەتترین ئەرکی سەرشانی ئێمە بووە و دەبێت. دیارە هەر ئەوەیش گەورەترین دەردی کوردە کە حزبەکان یەکتر ناخوێننەوە، ڕێز لە هەبوونی یەکتر و لە کار و خەباتی یەکتر ناگرن، بە هەرحاڵ ئەگەر لە ئاستێک و بە شێوەیەکیش هەبێت زۆر ناگشتی و کەمتەرخەمانەیە.\nئاژانس: بەردەوام هەندێك لایەن‌و كەسایەتی ڕەخنەی ئەوە لە كەنەكە دەگرن كە لە لایەن پەكەكەوە ئاڕاستە دەكرێت و كاریگەریی ئەوانی لەسەرە ئەمە تا چەند ڕاستە؟\nڕێبوار ڕەشید: ئەوە قسەیەکی نادرووستە ڕەنگە تا ڕادەیەک بێمانایش بێت، قسەیەکە کە بە مەبەستی سیاسی بارگاوییە، فەرموو با ئەو کەسانە بەڵگەیان چییە، ڕاستە لێکچوونی پرینسیپیی زۆر لە نێوان کۆنگرەی نەتەوەیی کوردستان و پەکەکە هەیە، پەکەکەش وا بیر دەکاتەوە هەندێک هەن دەڵێن با هەر یەکە و لە بەشی خۆیدا کار بکات و تەنیا حەقی بە سەر بەشی خۆیەوە هەبێت.\nئاژانس: بەڵام لە ڕووى واقیعەوە بە بڕوای تۆ ئەم قسەیە درووست نییە؟\nرێبوار ڕەشید: نەخێر ئەم قسەیە بەرگی سیاسیی لەبەر کراوە قسەیەکی ترسناکە، مرۆڤی هۆشیار دەزانێت کە لە هەر پارچەیەکیشدا کە ئەوانە بە هی خۆیان دەزانن نفوزی جوگرافیی جیاواز هەیە، واتە لە ڕاستیدا ئەوانە باسی بەشبەشێن، واتە بەشکردن دەکەن، بەشکردنی بەرژەوەندیی سیاسی، واتە ئابووری و دەسەڵات، لە ڕێککەوتننامەی پێشوەختی دوور لە مەیدانی خەبات، یاخود دەبینین کە خەڵکی کورد لە جیاتی کاری خۆبەخشانە فێری پارە و پول دەکرێت، ئەمە بووە بە نەخۆشییەکی وا گەورە کە مرۆڤ دەتوانێت بە هەزاران بەڵگەنامە بخاتە بەر دەست، ئەوانەی هۆشیارن دەزانن کە دەسەڵاتێکی کۆلۆنیال بە سوعبەت و بە شۆخیبازی و بەبێ دیسپلینی و بێ پرینسیپی و هەرکەس بۆخۆیی و لێرە کارێک و لەوێ کارێک وەدەر نانرێت.\nئاژانس: بەڵام دەوترێت پەکەکە بریار بۆ کەنەکە دەدات ئەمە ڕاستە؟\nڕێبوار ڕەشید: ئەوەش دوورە لە ڕاستییەوە پەکەکە ئەندامێکی چالاکی کۆنگرەی نەتەوەیی کوردستانە و وەکو ڕێکخراوی سیاسیش گەورەترین ئەندامە، بە دڵنیاییەوە ئەم حزبە ڕەنگوڕوو و دەنگی لە کۆنگرەدا لەو لایەنانە زیاترە کە ئەندام نین یان کە هەر جاروبار نەبێت نایەن بێگومان وایە، لەبەر ئەوە دەبێت پێمان خۆش بێت پارتێکی سیاسی دەتوانێت لە بوارەکانی داهێنانی سیاسی و شۆڕشگێڕیدا، لە بواری دیسپلینی سەربازی و کاری ڕۆژانەدا، لە بواری بەرزکردنەوەی ڕەوشت و کولتووری پێشکەوتووخوازیدا کاریگەریمان لەسەر جێبهێڵێت.\nئاژانس: زۆر جار دەوترێت کەنەکە لە ڕابردوودا زۆرتر چالاک بووە وەک لەم چەند ساڵەى دوایی ئایا هۆکارەکەى ئەندامەکانیەتى کە چالاک نین یان چی هۆکارێکى تر هەیە؟\nڕێبوار ڕەشید: قسە زۆر دەکرێن، ئایا کێ ئەو قسانە دەکات ئەو بەراورد و پێوەرە بە چ شێوەیەکە من کە خۆم بە گشتیی زۆر ئاگاداری کار و خەباتەکەم بەڵام ناتوانم قەزاواتێکی وا بکەم، باشتر وایە ئەو کەسانە نموونە بهێننەوە و بە میتۆد و تیۆری و بەڵگەنامەوە بیخەنە بەردەست.\nئاژانس: کەنەکە چۆن دەڕوانێتە پەیامەکەی ئۆجەلان؟\nڕێبوارڕەشید: تا ئێستا ئێمە وەکوو کۆنسەی بەڕێوەبەرایەتی هیچ قسەوباسێکمان لە سەر پەیامی ئۆجەلان نەکردووە، پێم وایە ئەو پەیامەی ئۆجەلان دووبارە دەگەڕێتەوە بۆ ئینیسیاتیڤەکەی ساڵی ٢٠١٣ کە لەوێدا ئۆجەلان پرۆژەیەکی ئاشتیی سەرتاسەری لە سەر بنەمای چارەسەری دیموکراتی و سیاسیی بۆ کوردستان و تورکیا دەخاتە بەردەست کە بە داخەوە ئەردۆغان پشتی تێ کرد و لە جیاتی ئەوە گرەوی لە سەر تیرۆریزمی ئیسلامی لە ڕێگای داعش و ڕێکخراوە چەتە ئیسلامییەکانی دیکەوە گرت، ئەنجامەکەی ئەوەیە کە دەیبینین، ئۆجەلان دەیەوێت پرسی کورد بە ئاشتی چارەسەر بکرێت، هەر لە مێژوودا کورد ئەوەی ویستووە.\nئاژانس: هەوڵى زۆر درا کۆنگرەى نەتەوەیى بکرێت، هۆکار چییە تا ئێستا نەکراوە؟\nڕێبوار ڕەشید: لە چوار پارچەكەی كوردستان لە حزب و ئایین و پێكهاتەی جیاواز پێك هاتوون دەبێت هەموو ئەوانە ئامادە بن كۆنگرە ببەستین، بەو پێیەی كوردستان وڵاتێكی داگیركراوە و خەڵكی كوردستانیش زۆر خراپ دابەش بوون كە ناكۆكی و دووبەرەكیی زۆریش هەیە، بەشێكی ئاساییە دەبێت چارەسەر بكرێن بەشێكیشی نائاساییە دوژمن درووستی دەكات، بۆ بەستنی كۆنگرەی نەتەوەییش ئێمە تەنیا كێشەیەكمان هەیە ئەویش پارتە سیاسییەكانە، ئێستا گەل ئامادەیە پێكهاتەكانی تر ئامادەن.\nئاژانس: کەنەکە هیچ کار و ئەرکێکی نوێی هەیە کە لە داهاتوودا لە بەردەمیدا بێت؟\nڕێبوار ڕەشید: بەڵێ، کاری زۆرمان لەبەر دەستدایە، هەر بۆ نموونە کۆنفرانسێکی گەورە لەسەر ڕۆژهەڵات و یەکێکیش لە سەر کوردانی فەیلی و بەو شێوەیە، کارەکان کە وەکو عەرزم کردیت بریتین لە سەردان و دیدەنی و سیمینار و کۆڕ و کۆنفرانس ڕۆژانەن و بە ڕاستی لە باسکردن نایەن.


◄ ئەنجام: 100 تۆمار دۆزرایەوە، لاپەڕە 1 لە 10 ژمارەی تۆمار لە لاپەڕەیەکدا: 🗐 1 🗐 5 🗐 10 🗐 25 🗐 50 🗐 100\n🏰 ئاچەلی شوێنەکان\nگوندێکە سەربە شارۆچکەی ساینقەڵا لە پارێزگای ورمێ د [ زۆرتر... 👁] ✖ ✖ ✖ 0 0 ✔ 66% ✍ م.ب. 18-4-2018 11:13:48\n🏰 ئاغچەلی کۆن شوێنەکان\n🏰 باخچەلی قشڵە شوێنەکان\n📅 کاتی تۆمارکردن Oct 19 2018 11:11PM\nیەکێک لە گوندەکانی ناوچەی ئۆلتیی پارێزگای ئەرزەڕوم [ زۆرتر... 👁] ✖ ✖ ✖ 0 0 ✔ 64% ✍ س.ئـ. 19-10-2018 23:11:45\n🏰 بنچەڵێ شوێنەکان\n📅 کاتی تۆمارکردن Feb 16 2017 10:53PM\n👁 ئەم بابەتە 2,024 جار بینراوە\nیەکێکە لە گوندەکانی سەربە شاری ڕەوانسەر، لە ڕۆژهەڵ [ زۆرتر... 👁] ✖ ✖ 0 0 ✔ 62% ✍ س.ئـ. 16-2-2017 22:53:44\n👫 بورجو چەلیک کەسایەتییەکان\n📅 کاتی تۆمارکردن Jun 9 2015 10:20AM\nپەڕلەمانتار لەسەر لیستی پارتی دیموکراتی گەلان (HDP [ زۆرتر... 👁] ✖ ✖ 2 2 ✔ 80% ✍ م.ب. 9-6-2015 10:20:40\n📊 بەپێی راپۆرتی بەڕێوەبەرایەتییەکانی بەرەنگاربوونەوەی توندوتیژی ئافرەتان، زیاتر لە 20 ئافرەتی بیانی تووشی گێچەڵی سێکسی و لێدان و هەڕەشەو جۆرەکانی تری توندوتیژی بوونەتەوە ئامار و راپرسی\n📅 کاتی تۆمارکردن Jun 3 2018 12:09PM\n👁 ئەم بابەتە 1,802 جار بینراوە\nدواڕۆژ، عیسا عەبدولقەهار گێچەڵی سێکسی و چەند جۆرێ [ زۆرتر... 👁] ✖ ✖ ✖ 0 0 ✔ 93% ✍ هـ.ب. 3-6-2018 12:09:04\n👫 بەرنا چەلیک کەسایەتییەکان\nڕۆژی 23-02-2020، لە 4ەمین کۆنگرەی هەدەپە لە ئەنکەڕ [ زۆرتر... 👁] ✖ ✖ ✖ 0 3 ✔ 84% ✍ س.ئـ. 26-2-2020 8:15:22


ئاوازەی سوڵتانی ئاوازی جیهان لە قەڵای هەولێر | فراتاب\nتاریخ انتشار: 27 اردیبهشت 1401 - 16:36\nعباس غزالی - آوازه‌ی سلطان آواز جهان در ارگ اربیل ...\nفراتاب: بزرگداشت شوالیه آواز کُردی و فارسی استاد شهرام ناظری در شهر اربیل پایتخت اقلیم کردستان عراق، بهانه پیام و یادداشت جناب آقای عباس غزالی چهره فرهنگی این منطقه به این مناسبت شده است، متن این پیام در ادامه می‌آید:\nدر این بهار تاریخی، اقلیم کردستان ناظر آمدن والاترین چهره هنری جهان، استاد کبیر جناب آقای شهرام ناظری، است. در این یوم پر یُمن ارگ اربیل هم نوا با پژواک تیشههای فرهاد در بیستون شد و اُورَنگ خویش را تحت قدم شوالیه آواز تخت نموده و با فرود آوردن سر تعزیم در مقابل آن بزرگوار یک افتخار تاریخی را برای خود رقم زد. استاد شهرام ناظری به عنوان ابرهنرمند جهان الگویی درخشنده است که نه تنها اصل انسانیت و فرهنگ همزیستی را بدون تعصب با هنر عظیم خویش در گوش جهانیان نجوا مینماید، بلکه در عصر تمدن جدید و جهان پیشرفتهی امروز با تلاش و استعداد بالایش تصویری نو از ملت کُرد را در نگاه جهانیان به تصویر کشیده است که بسی جای افتخار است.\nعباس غزالی - اقلیم کردستان عراق/ اربیل\nمتن به کُردی\nفه‌راتاب: لەم بەهارە مێژوییەدا، هەرێمی کورستان بینەری هاتنی بەرزترین سیمای هونەریی جیهان، مامۆستای مەزن، جەنابی کاک شەهرام نازرییە. لەم ڕۆژە خۆشفەڕەدا قەڵای هەولێر لەگەڵ دەنگدانەوەی تەڤشووی فەرهاد لە بێستوون هاودەنگ بوو و سەریری خۆی لە ژێر پێی شەوالییەی ئاوازی جیهان تەخت کرد و بە دانواندنی سەری ڕێز لە بەرانبەر ئەم پیاوە مەزنە شانازییەکی مێژوویی بۆ خۆی تۆمار کرد. مامۆستا شەهرامی نازری، وەک گەورەهونەرمەندی جیهان، نموونەیەکی درەوشاوەیە کە نەک هەر بنەمای مرۆڤایەتی و فەرهەنگی پێکەوەژیانی بە بێ دەمارگیری، بە هونەری بەرزی خۆی، لە گوێی جیهانیان چرپاندووە، بەڵکوو لە سەردەمی شارستانیەتی نوێ و جیهانی پێشکەوتووی ئەمڕۆدا، بە تێکۆشان و لێهاتوویی بەرزی خۆی وێنەیەکی نوێی لە نەتەوەی کورد لە پێش چاوی خەڵکی جیهان نەخشاندووە کە زۆر جێی شانازییە.\nعەباس غەزالی - هەرێمی کوردستان/ هەولێر\nشهرام ناظری در اربیل\nجایزه سال به شهرام ناظری در اربیل


رانیه.. تەرمی مێردمنداڵێک بە خنكاوی برایە نەخۆشخانە\nپۆلیسی راپه‌ڕین رایدەگەێنێت "مێردمنداڵێکی ته‌مه‌ن 15 ساڵان گیانی له‌ده‌ستدا كه به‌په‌ت خنکاوە".\nبه‌رێوه‌به‌رایه‌تی پۆلیسی راپه‌ڕین له راگه‌یانراوێكدا كه وێنه‌یه‌كی ده‌ست وێستگه‌نیوز كه‌وتووه رایگه‌یاند "شەوی ڕابردو پێنج‌شه‌ممه كاتژمێر 11:00 ته‌رمی مێردمنداڵێک به‌ناوی ( ڕ،و،ێ ) ته‌مه‌ن 15 ساڵ و خوێندكاری قۆناغی بنەڕەتی و ڕه‌گه‌زی نێر، دانیشتوی گوندی بۆسکێنی سەر بە شارۆچکەی ڕانیه‌یە گه‌یه‌ندرایه نه‌خۆشخانه‌ی گشتی ڕانیه".\nپۆلیسی راپه‌رین ئه‌وه‌شی خسته‌روو "ئه‌و گه‌نجه له ماڵی مامی بووە له گه‌ڕه‌كی ( ڕه‌شه‌مێرگ )ی ڕانیە به په‌ت خۆی هه‌ڵواسیوه و به‌و هۆیه‌شه‌وه گیانی له‌ده‌ستداوه به وته‌ی مامی كێشه‌ی له‌گه‌ڵ هیچ كه‌سێكدا نه‌بووه".\nپۆلیس وتوشیەتی "پاش توێكاری بۆ تەرمەکەی ئاسه‌واری برینت پەت به ملیه‌وه هه‌بووه و له ئێستاشدا هۆكاری ڕووداوه‌كه نادیاره، دوای گرتنه‌به‌ری ڕێوشوێنی یاسایی و ته‌ندروستی، ته‌رمه‌كه‌ی ڕاده‌ستی كه‌سوكاری كراوەتەوە و هەروەها بۆ لێكۆڵینه‌وه لەسەر هۆکاری ڕاستەقینەی ڕوداوەکەش پۆلیسی راپه‌رین مه‌له‌فی لێكۆڵینه‌وەی بۆ ڕووداوه‌كه كردوەتەوە".


ترەمپ بە وردی باسیدەكات چۆن سەرۆكی كۆریای باكور “مامی خۆی كوشتوە” : چاوی گەل\nترەمپ بە وردی باسیدەكات چۆن سەرۆكی كۆریای باكور “مامی خۆی كوشتوە”\nنوسەر : chawigal لەبەرواری : ئیلول - 11 - 2020\nدۆناڵد ترەمپ، سەرۆكی ویلایەتە یەكگرتوەكانی ئەمریكا وردەكاری چۆنییەتی كوشتنی مامی سەرۆكی كۆریای باكور دەكات، كە بەگوێرەی وتەكانی ترەمپ، “كیم سەری مامی بڕیوە”.\nهەروەك چۆن لە پەرتوكی “توڕەیی”دا هاتوە، ئەو پەرتوكەی لەلایەن بۆب وودۆرد-ی رۆژنامەنوسەوە نوسراوە و بڕیارە 15ی ئەم مانگە بڵاوبكرێتەوە، دۆناڵد ترەمپ، سەرۆكی ویلایەتە یەكگرتوەكانی ئەمریكا بۆ وودۆرد رایگەیاندوە “مامی كیم جۆنگ ئون، سەرۆكی ئێستای كۆریای باكور بە سەربڕدراوی خراوەتە بەردەم بەرپرسانی دەسەڵات بۆ ئەوەی بیبینن”.\nسەرۆكی ئەمریكا لەو پەرتوكەدا و لەمیانی وتەكانیدا بۆ وودۆرد ئاماژەی بەوەشكردوە، “كیم مامی خۆی كوشتوە، سەری بڕیوە و تەرمەكەی لەسەر قادرمەكان داناوە”.\nسەبارەت بەو بابەتە و بەگوێرەی وتەكانی ترەمپ هێندەی گەیشتوەتە دەستی ئاژانسی فڕانس پرێس، كیم جۆنگ ئون سەری مامی خۆی بڕیوە و پاشان لەسەر تەرمەكەی سەری داناوە”.\nمانگی كانونی یەكەمی 2013، جانگ سونگ سیك، مامی كیم جۆنگ ئون-ی سەرۆكی كۆریای باكور كە بە پیاوی دوەمی وڵات دادەنرا، بە تۆمەتی “ناپاكیكردن دژ بە گەل” لەسێدارەدرا.\nكۆریای باكور ئاشكرای نەكرد چۆن جانگ سونك لەسێدارەدراوە، لەوبارەیەشەوە لە میدیای جیهانیدا ژمارەیەك چیرۆك هەیە و تەواوی ئەو چیرۆكانە ترسناكن، هەندێكجاریش چیرۆكەكانی كوشتنی مامی كیم لەگەڵ یەكدی یەكناگرنەوە.\nهاوكات لێدوانەكەی ترەمپ لەوبارەیەوە، بەگوێرەی میدیای جیهانی بۆ ئەوەیە دەریبخات چەندە نزیكە لە سەرۆكی كۆریای باكورەوە، یەكەمین لێدوانیشە باس لەوەبكان كیم جۆنگ ئون سەری مامی خۆی بڕیبێت.\nباسی لەوەشكردوە، “كیم هەمو شتێكم بۆ باسدەكات، ئەو هەمو شتێكی بۆ من باسكردوە”.\nپەرتوكی “توڕەیی” 25 نامەی ئاڵوگۆڕكراوی نێوان هەریەك لە ترەمپ و كیم ئاشكرادەكات، كە تێیدا كیم وشەی زۆر زیادەڕەو لە چوارچێوەی نزیكی خۆی لە ترەمپ بەكارهێناوە و واش دەردەكەوێت بەگوێرەی نامەكان، هاوڕێیەتییەكی نائاسایی لەنێوان ئەو دو سەرۆكەدا هەبێت